text:
Kòrsou tur dia ku toke de keda di 9’or di anochi pa 6’or di mainta
Kòrsou tur dia ku toke de keda di 9’or di anochi pa 6’or di mainta
Geplaatst op 28 March 2020
E ta keda asina te un próksimo aviso
Willemstad – For di awe, djasabra 28 di mart 2020, Kòrsou ta introdusí TOKE DE KEDA di 9’or di anochi pa 6’or di mainta. Esaki ta nifiká ku desde awe:
- Ningun hende no por ta riba kaya entre 9’or di anochi i 6’or di mainta.
- Na kas no por tin fiesta, ta hende ku ta biba so mester ta den kas.
- Si bo ta kuida un hende na su kas, bo por bai su kas i kuida e persona aki na su kas, sin ku bo por sali durante e orario di 9’or di anochi pa 6’or di mainta.
- Personanan ku ta traha den funshon i prosesonan vital por ta riba kaya entre 9’or di anochi pa 6’or di mainta – solamente si ta nesesario i si e persona ta indentifiká. Algun funshon vital ta entre otro, polis, dòkter, enfermero i algun representante di Gobernashon. Den kaso di proseso vital ta trata di entre otro, urgensha i emergensia médiko.
- Kompanianan di seguridat ku ta identifiká komo tal, tambe ta riba kaya durante e orario di 9’or di anochi pa 6’or di mainta.
- Negoshinan ta sera 6’or di atardi, ku eksepshon di supermerkado, hardware, botika, toko i pòmp di gasolin ku ta sera 1 ora mas lat, esta 7’or di anochi.
- Trùk di pan i restorantnan tambe ta sera 7’or di anochi. Orarionan di trùk di pan ta kambia por lo pronto di 12’or di mèrdia te 7ʹor di anochi.
- Transporte públiko tin te ku 9’or di anochi pa transportá su kliente, di moda ku si un hende kaba di traha 7’or, e tin te ku 9’or pa yega su kas.
- Ofisinanan di number ta keda habrí te 6 ‘or di anochi. Fundashon Wega di Number Kòrsou mes ta publiká e orario ku tin sorteo.
Riba http://www.gobiernu.cw bo por haña mas informashon kon pa bin na remarke pa eksonerashon. Ademas, e lista di funshon òf prosesonan vital tambe ta riba e página wèp.
Outoridatnan tin tur outorisashon pa aktua den kasonan ku hende no ta tene nan mes na e toke de keda. Asumí bo responsabilidat i keda kas.


c: text/html

text:
Kumpra kas di Gobiernu ku bo ta hür
Un kliente ku ta biba den un di e kasnan di Gobièrnu ku FKP ta manehá, por hasi un petishon pa kumpra esaki.
Esaki tanten e kliente ta kumpli ku e kondishonan stipulá pa Gobiernu.
FKP den e kaso aki, ta fungi komo intermediadó na nòmber di Gobièrnu, pa atendé e benta di e kasnan aki.
Kondishonnan i rekisitonan
Esun ku ta hasi un petishon pa kumpra un kas mester tene kuenta ku e siguiente rekisitonan:
-
E no mag di tin bien inmóbil (otro kas òf tereno) den su propiedat.
-
Tin e kas ku e ke kumpra, di hür serka FKP durante mínimo 2 aña.
(Den kaso di divorsio òf fayesementu FKP ta evaluá kada kaso apart)
-
E no mag di tin un retraso den pago di hür.
-
E mester paga e gastunan kalkulá di midimentu di tereno (meetbrief) adelantá.
-
E mester tin prueba ku e tin un entrada òf e mester ta haña yudansa finansiero (ònderstant) di gobièrnu
-
Mester ta residente di Kòrsou (inskribí na Kranchi)
-
Mester ta mayor di edat (21 aña òf mas)
Prosedura
Un kliente ku ke bin na remarke pa kumpra un “Kas bieu na benta”, mester inskribí pa esaki na FKP.
Na momentu ku inskribí e kliente ta haña un karta pa pidi Kadaster informashon si e persona tin otro propiedat riba su nòmber.
A base di e petishon di e kliente, FKP ta pidi Ministerio di Planifikashon Urbano pèrmit pa por bende e kas konserní na e kliente.
Ora haña e pèrmit, FKP por bende e kas.
Por kumpra e kas di forma kèsh òf via un fiansa di un Banko.
Dokumentonan rekerí na momentu di inskripshon
- Formulario di inskripshon, kompletamente yená
- Dokumento di identifikashon (sedula)
- Komprobante di entrada (salario òf ònderstant)
Gastunan
Preis di e kas ta wòrdu fiha dor di gobièrnu.
Mas ta bini aserka gastunan di Meetbrief kual por ta mas o ménos 850,- (e montante aki tin ku pag’é adelantá)
y gastu pa pasa akta di tereno serka Notario.
Kiko pa tene na kuenta?
E periodo pa prosesá e petishon pa haña e pèrmit serka Gobièrnu pa bende e kas ta mas o ménos 4 luna.
Esaki den kaso ku e parsela ya tin meetbrief.
Si e parsela di e kas no tin meetbrief ainda, e proseso por dura 8 pa 9 luna, debí ku mester pidi Kadaster pa midi e tereno promé ku pidi pèrmit na Gobièrnu.
Despues ku a kumpra e kas no por hür, bende o traspasá esaki promé ku 5 aña.
Barionan ku ta bini na remarke pa benta.
Kada tantu tempu Gobièrnu ta indiká kua barionan por wòrdu bendí.
Pues semper por informá serka FKP si bo bario tambe ta bin na remarke pa wòrdu bendí.
E kasnan di Gobièrnu ku ta bin na remarke awor aki pa wòrdu bendé ta entre otro den e barionan di:
Videonan Importante pa bo informá bo mes.
Ta importante pa bo informa bo mes promé hasi un apetishon.
Pa bo ta bon informá, nos a produsí un serie di video kaminda ta splika na plaka chiki tur loke bo mester sa pa kumpra e kas ku bo ta hür di Gobiernu.
Pa hasi un petishon:
Pa hasi un petishon por yena e formulario di Petishon Kumpra Kas :
Pa hasi un petishon por yena e formulario di Petishon Kumpra Kas
Tuma kontakto
Pa mas informashon por tuma kontakto ku nos
Departamento di Servisio na Kliente:
WhatsApp: +599-9- 432-6000
E-mail: info@fkp.cw / balie@fkp.cw
Telefòn di kontakto: 423 6000

robotstxt: allowed

filter: keep


text:
E ‘Clasico di Aruba’ entre SV Dakota y SV Estrella ta semper un partido di hopi expectativa entre dos ekipo tradicional di Aruba su futbol maximo. E dos ekiponan aki entre nan tin mas di 25 titulo nacional y algun ‘Copa Betico Croes’ tambe. Den e temporada aki nan a midi forsa den tres ocasion, dos biaha den campeonato regular unda Dakota a gana 4-1 den e prome wega entre nan dos den e campanja, pa despues perde cu Estrella 2-1 den e di dos vuelta, nan a topa tambe den e final di ‘Copa Betico Croes’ unda Estrella atrobe a sali victorioso 1-0.
Estrella ta biniendo for di e contundente victoria riba SV Britannia pa anotacion di 2-0 prome cu e protesta y controversia, mientras cu Dakota ta bin di perde cu SV Deportivo Nacional pa e minimo score di 1-0. E wega aki cu previamente a wordo pospone, debi na e situacion di protesta relaciona cu e participacion di Jean-Pierre Van der Linden di Estrella, no a defrauda, p’esey e ta e ‘Clasico di Aruba’. E partido aki tabatin bon acogida di e fanaticonan, pero mas importante tabata e ambiente cu a reina na stadion CDGT.
E prome cuarto di wega tabata uno di intensidad, velocidad y tension. Ambos ekipo a bai di biaha den atake usando nan hombernan di velocidad, aki no tabatin tempo pa studia otro of posiciona bo ekipo den un schema tactico riba tereno, atake tabata e nomber di e wega. E atakenan di dos of tres pase y hopi coremento tabata impresionante, Estrella a insisti hopi cu Norvianel Naar y Hugo Robert den nan banda y Dakota a purba hopi na banda links cu Sherman Monticeuex y Ricky Hodge na banda drechi, tur dos ekipo tabata “bypass” e medio campo, y purba sorprende cu ofensiva relampago dilanti, pero tambe por a mira duelonan individual hopi interesante den e transcurso di e prome tempo aki, por ehempel Joel Geerman cu Ricky Hodge, Leroy Oehlers cu Phaedrick Baromeo y Miguel Gutierrez cu Sherman Monticeuex.
Yegadanan tabatin hopi di ambos banda y algun tiro di peliger riba porteria, un cu mester menciona ta un pentracion na minuut 15 di e defensor Oehlers di Dakota despues di a gana un bala for di Baromeo pa crusa e bala riba pia di Ferkant Sophia cu a los un tiro den careda pa e portero di Estrella Injerreau Navarro hasi un atrapada sensacional, esey tabata un di Navarro su tantisimo intervencion den e wega aki.
E prome gol di e wega a cai net na final di e prome tempo den extra tempo na fabor di Dakota pa hasi e wega 1-0, Ricky Hodge cu a hasi un escapada na banda robes pa crusa perfectamente riba pia di Albert Francis cu a laga Pancho Croes atras pa fusila cu un bunita volley e portero Navarro, y asina halftime a bay aden.
E segundo tempo a cuminsa cu velocidad halto atrobe, sigiendo e “toma y dame” di e prome tempo. Estrella buscando penetracion di biaha tambe tratando di explora si Dakota lo tin un lapso mental e biaha aki. Un wega intenso ainda di banda pa banda a sigui sin cambia, pero ta Estrella a cuminsa hasi e yegadanan mas peligroso awo. Phaedrick Baromeo, pero especialmente Norvianel Naar cu su wega desekilibrante a cuminsa tuma efecto y na minuut 57 ta Naar mes, un delantero, despues di un desempenjo fisico extraordinario a bringa un bala casi full patras den banda di Estrella contra tres hungado di Dakota, pa horta e bala core un poco y mira Hugo Robert linea robes, hasi un pase perfecto, Robert a penetra unda e defensor George Tromp di Dakota a comete un infraccion chikito riba Robert, pero contacto tabatin sigur, ‘net’ den e area penal, pa duna e Naranjadanan e penalty cu a wordo cobra perfectamente pa Anwar Kock na minuut 59 pa hasi e wega 1-1.
Estrella no ta sinta riba e empate aki y tambe a cuminsa defende Dakota hopi mas miho considerando tambe cu tanto coremento Dakota a baha intensidad un poco, ta logico, pero Dakota a cuminsa laga buraco atras den nan defensa, kizas na e momento ey nan por a cambia nan wega un poco pa acomoda e ekipo cu un formacion diferente, e salida di Fercant Sophia tambe tabata un poco stranjo ya cu Sophia a hunga un tremendo prome tempo. Enfin, Estrella a cuminsa impone mas for di minuut 64, tambe hasiendo pressing halto riba Dakota, e dupla Baromeo y Naar a cuminsa tuma efecto, mientras cu Dakota a cuminsa bira negativo, carchinan tambe a cuminsa cai mas.
Na minuut 80 despues di un intercepcion di Miguel Gutierrez den mita di cancha, di biaha a pasa e bala pa Phaedrick Baromeo cu for di 25-30 meter a los un tiro pa un joya di gol cu a drenta casi den nobenta grado na su banda robes unda niun portero lo por yaga hamas. Baromeo a hasi e wega 2-1 pa e Santacruseronan.
Dakota a perde estribo y proposito despues di e fantastico gol di Baromeo, Estrella tabata dominando tambe debi cu nan si a cambia nan strategia compara cu prome tempo. E abehanan tabata hayando hopi contratempo tambe cu e pressing halto di Estrella. Asina e Naranjadanan a yega na consolida e victoria den e wega aki, e stokada final a yega na minuut 3 di extra tempo (93’) den e persona cu a traha duro cu bala y sin bala, y a tuma hopi pa su ekipo sin duda, Norvianel Naar, cu a haya su gol mereci despues di a “hustle” y loft un beyesa di bala riba portero pa concreta asina e victoria contundente pa Estrella.
Estrella cu 6 punto den dos wega awo ta lider di e Play-Off 2017-2018 y ta candidato serio pa yega final. Dakota ta sufriendo, nan a keda sin punto despues di dos wega di Play-Off, un ekipo asina atletico y talentoso pero tambe hoben, cu na cierto momentonan sa perde concentracion sea tactico of disciplinario, mester analisa y liher ta kiko ta causa cu un ekipo asina solido por yega na perde wega, futbol ta un wega bunita pero tambe cruel ora bo perde asina. Nos ‘Man Of the Match’ Phaedrick Baromeo pa su actuacion den midveld pero mas ainda pa e joya di gol cu el a anota den e wega aki, un decision hopi sera entre Baromeo y Naar por cierto.


text:
BONEIRU
ULTIMO ORA : AKSIDENTE KU HERIDO.
Algu despues di 1 pm awe merdia a tuma luga un aksidente di trafiko kaminda shofur di e vehikulo aki ku ta un pickup a keda herida.
Informashon ku nos ta dispone di dje ta indika ku e persona tras di e volante di e pickup lo mester a perde control y bai dal kibra muraya di un kura y bai pega den e muraya di e kas mes.
Por poko e no a drenta den e kas na altura di hanchi amboina.
Polis y ambulans ta na e sitio.
Ta investigando kousa di e aksidente .
Shofur di e vehikulo tabata mustra basta kansa.
FUENTE: AIMED AYUBI
NOTISIA KU BO POR KONFIA.


text:
Gradicimento y Invitacion
Pa medio di esaki Oscar, yiunan y famianan kier a gradici di curason na tur esnan cu na un manera of otro a duna nos sosten, consuelo y forsa durante e dianan dificil cu e fayesimento inespera y entierro di nos defunto stima:
Sra. Angeline Rufina Ridderstaat-Cuba
“Angie”
Un danki tambe na e trahadonan di Ambulance, Dokternan di HOH, ICU, compañeronan di lectura, tur e gruponan di oracion, Sr. Gregory Goedgedrag y MAA pa nan bunita musica y canticanan, Soraida Kerpens, Filomena Perez y compañera di trabou pa nan bunita palabranan di forsa y consuelo. Na Pastoor Stanislua, Pastor Santiago, Rev. Diacono Theo Zievinger pa nan bunita expreshon di e defunto y palabranan di consuelo pa e famianan y tambe pa e bunita Santo Sacrifisio di misa. Un danki special na friend’s nan di 297 runners, especialmente na Coach y tur otro personanan cu den un manera of otro a sostene nos. Tambe nos kier a gradici doño di su trabou Tito Tromp, staff y personal di Botica Santa Anna y tambe na tur esnan cu a hasi jamada nan, Whatsapp, Facebook, krans y flor. Na Royal Funeral Home pa nan bon servicio y atencion. Boso muestra di atencion tabata un gran consuelo pa nos.
Na mes momento nos ta invita famia y tur conocirnan pa compaña nos na 3 santo sacrificio di misa na San Fransisco di Asis Pro- Cathedral na Playa ariba:
Diamars, 12 oktober 2021 – 7:00 pm
Diaranson, 13 oktober 2021 – 7:00 pm
Diabierna, 15 oktober 2021 – 7:00 pm – como misa di ocho dia y despues lo tin un rosario na cas.
Boso presencia lo ta altamente aprecia.


text:
“Ningun hende tin derecho di mishi cu partinan intimo di un mucha. Abo tampoco”
Diabierna Parlamento unanimamente a aproba e ley cu a aumenta e castigonan maximo pa abusadonan sexual. Prome Minister Evelyn Wever-Croes a duna di conoce cu desde comienso di e gobernacion aki a bin ta trahando constantemente riba leynan y proceduranan pa percura pa castigonan hopi mas severo pa abusadonan. Pero tambe riba prevencion, cu ta hopi importante.
Enfaticamente Prome Minister a expresa di ta condena abuso sexual di mucha y desde su entrada den politica na 2009, el a uni na e causa aki participando na tur marcha pacifico cu tabata tin desde e tempo ey pa e tema aki. Na e comienso di Gabinete Wever-Croes, mesora a nota cu mester a pone prioridad na e veld social, pa cua motibo tambe mesora a cuminsa traha riba e problematica aki.
CRISIS PLAN SOCIAL
Gobierno a introduci e Crisis Plan Social pa traha riba prevencion. Esaki a encera campaña di conscientisacion, sistema digital pa sigui tur mucha pa detecta abuso trempan, fortifica e sistemanan social y di enseñansa pa yuda e victimanan, y hopi mas. UNICEF tambe a asisti den esaki. Gobierno no solamente a prepara plan, Crisis Plan Social, pero Gobierno a pone mesora 34 miyon florin disponibel pa ehecuta e plan aki, entre otro pa combati abuso sexual.
CASTIGONAN MAS HALTO
Siman pasa diabierna Parlamento unanimamente a cambia e leynan di abuso sexual y tur castigo a bira mas halto, mescos cu Corsou, St Maarten y Hulanda. Algun a redoble, otronan a triplifica. Gobierno anterior a tene e castigonan mas abou na Aruba, locual ta incomprendible. Pero awor Parlamento a coregi esaki. Minister President tabata tin palabranan di elogio na tur 21 Parlamentario di nos pais cu a uni pa e causa importante aki.
Tambe ta alarga e periodo cu e delito ta caduca. Esaki pasobra sa pasa cu muchanan no ta durf papia te ora nan ta adulto, pero e ora e delito a caduca. Cu e cambio awor den Parlamento e periodo ta wordo alarga y na adulto si tin prueba bo por cera e abusado.
99% DI ABUSO SEXUAL DI MUCHA, E ABUSADO TA FAMIA OF CONOCI!
Gabinete Wever-Croes ta haciendo tur posibel pa atende cu e problema delicado aki.
Sinembargo, ta alarmante e cifra y informacionnan obteni di casonan di abuso di mucha. 99% di casonan na unda muchanan ta wordo abusa sexualmente, ta wordo abusa door di personanan cu e victima conoce. E por ta un amigo di cas, of amiga of amigo di mama y tata, pareha nobo, door di omo, door di welo, of padrastro. Esakinan ta personanan cu ta cerca di e muchanan y kendenan e muchanan ta confia. Personanan kendenan a mayornan a confia pa laga nan yiunan den nan cuido. Esaki ta un indicacion fuerte cu e problema mas serio no ta ley, Gobierno of hues. E problema mas serio ta den famia. Eynan nos mester enfoca. Eynan Gobierno no por drenta facilmente. Esey ta responabilidad di cada famia. Por cambia tur ley pero si den famia e abuso sigui te hasta wordo permiti y tolera, nos ta sigui faya nos muchanan.
Prome Minister Evelyn Wever-Croes: “E problematica aki no ta facil sino mas bien hopi delicado. Pa nos combati e fenomeno aki cu ta un crueldad enorme contra un mucha, nos tur mester haci’e. Nos por cuminsa pa evita 99% di e casonan aki door di wak miho cu kende nos ta laga nos yiunan y reconoce señalnan den e mucha of den esnan cu ta wak pa e mucha. E resto, lag’e den man di Gobierno. Cu e ley cu a pasa den Parlamento, lo percura pa castigonan hopi mas severo pa abusadonan. E periodo pa e delito caduca a wordo cambia pa asina no ta importa cuanto tempo pasa, si tin prueba, e abusado lo haya su castigo. Y ni un abusado mas lo por sali liber prome cu su tempo. Nos ta haci nos parti, awor abo mester haci di bo. Y mi tin un mensahe pa e abusadonan: Ningun hende tin derecho di mishi cu partinan intimo di un mucha. Abo tampoco! Y si bo haci’e toch, conta cu nos ta bin pa bo, sin miedo, y sin piedad”.


text:
Buki di Mormon
E Buki di Mormon (na ingles: "The Book of Mormon") ta in buki religioso pa miembronan di e misa di Hesukristu di e Santunan di Delaster Dianan. Pero E Buki di Mormon ta selekshonan for di "The Book of Mormon" i no ta completu. Un tradukshon completu ta disponibel den Spanol, Ingles, Hollandes, i hopi otro idiomanan.
E ta un buki di skritura, ku ta splika e historia di e pueblo di e injanan den Merka Antiguo. E ta splika over di e manera ku Dios a papia ku nan i a guia nan di e mesun manera ku el a guia e hende den e beibel. E Buki di Mormon ta conteni e eskritonan di hopi differente profetanan, ku a predica na e hende antiguo di merka. E luga, unda e buki ta papia, no ta sigur, pero e ta parse ta e continente merkano.
E Buki di Mormon a wordu tradusi, no skirbi, door di e Profeta Jose Smith (Joseph Smith) door di e rebelashon di Dios na dje. Jose Smith a hanja plachinan di oro, door di e guianza di un engel, ku a bisele unda e plachinan tabata. Despues ku el a hanja e plachinan, el a recibi e rebelashon i poder di Dios pa e traducinan na ingles. Ora e buki a wordu publica na ingles, e tabatin e nomber di "the Book of Mormon". E Buki di Mormon ta un parti importante di e Iglesia di Jesucristo di e Santunan di Delaster Dianan. Nan ta aceptele manera igual ku e beibel. E Buki di Mormon ta un parti di loke ta yama "e restorashon" di e evangelio.


text:
Hóbennan di bes en kuando kier wak te kon leu nan por bai. Esei ta pertenesé un tiki na nan edat. Pero tin bia nan ta bai muchu leu i nan ta kometé un krímen òf violashon di lei. Pensa por ehèmpel riba destrukshon, omishon di skol òf manehá sin reibeweis.
For di Ougùstùs 2020 Hulanda Karibense konosé derechi penal hubenil. Por kondená hóbennan bou di 18 aña pa delitonan. Den kaso di delitonan chikitu polis sinembargo por disidí pa manda hóbennan pa Halt. Aya nan ta haña oportunidat pa koregí nan kondukta kastigabel. Dor di hiba kombersashon, kumpli ku enkargonan di trabou i edukativo i ofresé diskulpa, Halt ta trata na para e komportashon ku ta pasa límite serka hóbennan mas tempran posibel. Ku komo meta pa prevení ripitishon i karchi di kastigu. Esei ta mihó pa e hóben i pa komunidat!
Halt ta parti di Voogdijraad Caribisch Nederland. Den esaki nan ta traha estrecho ku Kuerpo Polisial Hulanda Karibense (KPCN) i Ministerio Públiko (OM).


text:
Ganso Checo
Raza Checo di Ganso
Como ta distingi sexualmente e ganso Checo
Usando un comparacion fisico no ta e mihor manera pa separanan segun sexo.
Tanto e homber como e muhe ta blanco, e hasta e peso no ta un manera confiable.
E metodo 100% confiable pa separa e ganso
Ganso, mescos cu otro famianan di avenan Anatidae y averstrusnan, tin un pene. Otro avenan no tin un pene. Si bo kier determina e genero di e ganso cu 100% di seguridad, e unico forma pa hacie ta pa busca e pene den e cloaca. Esaki ta e mihor manera pa hacie: un persona sinta ta pone e ganso cabes abouw entre su pia, reglando su halanan cu su bil. Lo ta bon si otro persona por yuda regla e pianan di e ganso. Pusha e rabo di e ganso patras pa haya miho aceso na e cloaca. Cu dedenan, habri e cloaca den tur direcion. Si ta un macho, su pene lo sali. Hasta gansonan cu a caba di nace por wordo identifica di e manera aki, pero bo mester tin cuidow pa no lastimanan. E penenan du e gansonan cu a caba di nace ta hopi chikito (sin wordo desaroya) asina ta cu e por ta facilmente confundi cu e lipnan di e cloaca.
Macho di ganso Checo
Hembra di ganso Checo
Ganso Checo > Genero di identificacion di ganso
Copyright © Ganso Checo, 2006-2021. All rights reserved. Last update: 11. di october 2019


text:
ORANJESTAD – Djárason a dera Tino Ruiz ku hopi honor na Aruba. E brigadir di 32 aña di edat siman pasá a fayesé ora e tabata hasiendo su trabou.Un hòmber a dal e mata ku un blòki di piedra.
E hòmber di 40 aña di edat aki tabatin problema mental. Un kolega di Ruiz a tir’e mata. E morto di e polis ta un shòk grandi pa e kuerpo, asina komisario Dolf Richardson ta bisa. “For di tempu ku e Kuerpo di Polis Aruba ta eksistí nunka nos no a pèrdè un kolega in the line of duty di e manera aki. E koleganan ta kompletamente perturbá.”
Tabatin representante di polis for di Kòrsou, Boneiru i Sint Maarten ku a bini pa e entiero. Kant’i kaminda no tabatin hopi públiko, pero si e personal kompleto di botika Santa Anna. “E tabata pashènt serka nos. Ta teribel loke a pasa. Pa haña bo ta dera un hende di e manera aki”, un trahadó ta bisa.
Sin sosten
Djis un poko mas leu un èks wardadó di prezu di CEA (Cuerpo Especial Arubano) ta sinta mira e kola di entiero. “Hende ku problema mental, bo no por hasi nada kontra esaki. Aki na Aruba, pa ta honesto, no tin un bon lugá di akohida pa nan. Ta atmití nan i ta saka nan bèk atrobe pone nan riba kaya.” E ta haña ku gobièrnu mester buska un solushon pasobra e problema ta bira mas i mas grandi so, ku problema di droga i famia. “Espesialmente bou di hóbennan.”
Hefe di kuerpo Richardson ta laga sa ku ta investigá e kaso i ku lo evaluá e susesonan ku tabatin promé. “E (e kulpabel) tabata konosí serka nos, pero semper tur kos a bai bon. Pero un bia e kos a bai malu. Esei ta hasi nos trabou kompliká i difísil.”
Richardson ta sigui: “Awor ta na e departamento di Training Integral di Trabou pa opservá kiko nos por siña di esaki komo kuerpo.”


text:
Tutela temporal Hulanda Karibense
E mayor(nan) di un yu menor di edat ta bandoná e isla pa mas ku 3 luna i e yu ta keda atras bou di kuido di un otro persona? Òf tin un mucha ta bin biba for di eksterior na Boneiru, Saba òf Sint Eustatius? E ora ei ta nesesario pa regla tutela (temporal).
E mayor(nan) enkargá ku outoridat e ora ei mester entregá un petishon pa tutela temporal kuater luna promé ku e fecha di salida riba e isla unda e mucha ta bai òf ta keda biba. Akibou bo ta lesa kiko ta pasa presis ku un petishon pa tutela temporal.
Si e petishonario ta un otro persona ku e mayor(nan) enkargá ku responsabilidat, e ora ei por hasi e petishon ku un apoderashon. Un formulario di apoderashon bo ta haña parti abou di e página akí.
Si un yu ta 17.6 luna bieu na momentu di salida, e ora ei bo no mester pidi tutela temporal. Un apoderashon ku kua un adulto na Hulanda Karibense por regla asuntunan pa e menor di edat, ta sufisiente e ora ei.


text:
Compensacion di Salario durante Verlof di Parto
Compensacion di salario durante Verlof di Parto (zwangerschapsverlof) ta un servicio importante cu SVb ta sigui duna durante e Shelter in Place.
Pa haya e compensacion ta conta e siguiente condicion:
- E dia cu e Verlof di Parto cuminsa e trahado mester tin un salario
E prome yama pa paga e verlof ta e doño di trabao. Den caso cu e doño di trabao no por paga esaki, tuma contacto cu SVb mediante info@svbaruba.org. Den e mail menciona nomber completo, fecha di nacemento y un number di telefon.
Pa mas informacion por tuma contacto cu nos via info@svbaruba.org.


text:
Coraline Kooistra a entregá retiro for di partido Maneho Asertá Visibel i Sigur (M.A.V.I.S.)
Written by Khalil Guribaldi on 12 February, 2021
E motibu prinsipal i úniko di mi desishon ta sintá na e echo ku for di dia ku mi persona a disidí di djòin politika, esaki a afektá e fundashon ku mi ta presidí, esta Stichting Tegen Kindermishandeling enormemente. Mi a djòin politika ku e meta pa trese un kambio i mehorashon na e fórma kon aki na Kòrsou nos ta anda ku derechinan di e mucha, di hende hòmber i hende muhé i loke ta hopi na mi kurason: e derechinan di animal. Un di e formanan ku mi partisipashon na politika a afektá e fundashon ta entre otro e tempu ku tin ku bai pa dediká na bo partisipashon riba lista i e otro motibu ta e parti finansiero. Komo un fundashon ku no ta risibí supsidio di Gobièrnu, Stichting Tegen Kindermishandeling su eksistensha i trabounan na komunidat inkluso e proyekto konosí di Crisis Bank ta dependé únikamente di e sostén di komunidat. Diferente persona i kompania ku sa sostené e fundashon a anunsiá na nos ku nan lo tuma un ‘break’ pa motibu di mi afiliashon na un partido politiko. E break aki a bin afektá e fundashon voral e proyekto di Crisis Bank enormemente ya komo sin e medionan finansiero no ta posibel pa distribuí kuminda na famianan den nesesidat. Esaki ta pone ku mi mester a hasi un eskoho. Mi eskoho mester a bai pa e fundashon komo e fundashon ta sirbi interes i bienestar general di mi pais, eata yudansa na viktima i na famianan ku ta sufri hamber. Pa e motibu aki mi mester a tuma e desishon no fásil pa bandoná e partido i sigui dediká na e fundashon pa asina e fundashon por sigui sali manera debe ser na defensa i bienestar di esnan menos pudiente.Manera mi a indiká anteriormente mi no tin ‘regret’ di ningun forma di a djòin politika. Kontrali. Mi a siña hopi i mi a mira djaserka kon e sistema i e politiko ta funshoná. Además di esaki, mi tabata pertenesé na un partido sin mancha, ku hende inteligente ku sin invertí den material di propaganda a manda e mensahe bon klá na komunidat ku Kòrsou mester di un kambio. Mi ta nada mas ku orguyoso di por a forma parti di e partido M.A.V.I.S. Mi ke gradisí tur hende di e partido pa algun luna fruktífero huntu. Mi ta kontentu di por a konosé boso. Mi ta deseá Mavis Albertina i kada unu di boso hopi sabiduria i mi ta sigur ku den futuro boso lo tin éksito. Kontinuando ku mi labornan di yudansa na viktima, mi ta mira mi dilanti un temporada yená ku desafio tantu pa e fundashon kontra di abuzu di mucha komo pa pais Kòrsou. Pais ta pasando su momentunan di más difisil den historia i komo un fundashon ku ta sali pa e viktima di abuzu i negligensha e ta rekerí di nos pa hasi más i duna más, voral mirando ku viktimanan ta sigui oumentá. Ta hopi trabou tin. Pa e motibu aki nos no por tuma ningun riesgo pa motibu ku esaki por i lo tin su konsekuenshanan. Stichting Tegen Kindermishandeling Curacao lo sigui hasi lo máksimo pa sigui sirbi su pais. Un biaha más: Danki.
Firmá: Coraline Kooistra
Kòrsou, 11 di febrüari 2021.


text:
Marka
Seri di Herensia Kultural
Na 1975 a importá e rasa di karné ‘black-belly’ (barika pretu) for di Barbados. E tipo di karné akí ta produsí ademas di un peso dòbel ora mat’é pa bende su karni, tambe dos te seis yu ora e wèrp i ta ademas adekuá pa produkshon di lechi. E karni ta mes bon ku esun di kabritu. Debí na e bon resultadonan ku el a duna, e karné ‘black-belly’ a tuma lugá di e karné ‘Persian blackhead’ importá di Persia i e karné importá di Arabia. Ta na Julianadorp i den besindario di Blauwbaai so por topa e karné ‘Persian blackhead’ ainda. Karné ‘black-belly’ ta mas resistente kontra sekura i su karni ta mas fèt. Wèl ta asina ku produkshon di su karni ta algu ménos, pero si alimentá e karné akí bon, e ta rende mihó, segun LVV. Mester a marka kabritunan ku ta kana lòs, asina lei tabata manda ántes. Komo karni di kabritu tabata tantu gustá, hòrtamentu di kabritu tabata e delito mas frekuente den barionan pafó di stat. Tabata na moda tambe pa marka buriku, ku un tempu tabata e medio di transporte pa ekselensia. Ku un heru kayente ‘di marka buriku’ tabata marka inisialnan di e doño riba nèk di e bestianan di karga. E marka tabata konsistí di dos òf tres lèter kapital di mas o ménos sinku sèntimeter. Esun ku tabata demasiado pober pa laga traha un ‘heru di marka’, tabata marka su bestianan pa medio di un skèr bieu, ku nan tabata pone ku e wowonan den kandela. Ora e skèr ta kayente, ta ten’é den sierto posishon, primié riba lep di e animal, markando asina dos nùl. Pader Brenneker ta menshoná ku markamentu tabata tuma lugá for di meimei di siglo 19. Na 1868 den un kaso tokante un buriku, prokurùr a laga puntra ken ta doño di un ‘heru di marka’ ku e mes lèternan marká riba e bestia.
Pa protehé nan propiedat, doñonan di kabritu mester a bai registrá nan marka na puesto di polis na Kleine Berg. Ei tabatin un kantidat di buki tur na dibuho di orea di kabritu i nòmber di nan doñonan. Ta duna e orea un splet, òf ta kòrta pida chikitu afó o sea ta kènèp orea di tur yu di kabritu. Tur tempu dõno di pida tereno tabatin derecho di marka su kabritunan na tur dos orea, pero esun ku ta hür un tereno tabatin pèrmit di marka na un orea so. Den práktika tabata asina ku ‘shon hòmbernan’ por a marka na dos orea i ‘e hòmber chikí’ na un orea so, segun Brenneker. E últimonan akí semper tabata sali di malu. Prueba es, ora bestianan ku un marka so na orea subi tereno di un latifundista, esaki por a marka nan fásilmente na e otro orea, di moda ku lo no por a determiná ku seguridat si e bestia tabata di un di su bisiñanan ‘hòmber chikí’.
Ken ku ker a bai Punda ku su bestianan, mester a stòp na warda di polis pa laga kontrolá e markanan na orea. Esaki a keda tuma lugá te na añanan 60 (di siglo 20) ora ku e registrashon a kaduká. Entre tantu etikèt di plèstik a tuma lugá di markamentu na orea. Servisio di LVV ta kalkulá e kantidat aktual di kabritu i karné entre 30.000 pa 40.000, dividí entre 1500 empresa.
Fuentenan
Encyclopedie van de Nederlandse Antillen, Zutphen, Nederland, De Walburg Pers, 1985.
Paul Brenneker, Sambumbu, Volkskunde van Curaçao, Aruba en Bonaire, Willemstad, Curaçao, 1969.
Teksto pa bou di potrèt:
Ku un heru kayente ‘di marka buriku’ tabata marka inisialnan di e doño riba nèk di e bestianan di karga. E marka tabata konsistí di dos òf tres lèter kapital di mas o ménos sinku sèntimeter.


text:
Colombia a bira un destinacion importante pa loke ta trata turismo di salud den nos region, asina director di ProColombia encarga cu e area di Caribe, sr. Carlos González a declara na Bon Dia Aruba. ProColombia ta e instancia di gobierno di Colombia encarga cu inversion, exportacion, turismo y marca pais di Colombia.
E ehecutivo importante di ProColombia a laga sa cu Colombia a bira un destino di salud masha reconoci na nivel LATAM. Esaki danki na nan instalacion medico di vanguardia y uzo di tecnologia avansa, prijs accesibel, atencion personalisa. Tur e factornan aki ta haci cu Colombia a bira e destino ideal pa tratamento relaciona cu salud, prevencion y rehabilitacion.
El a declara cu Colombia ta pionero den creacion di sistema propio di acreditacion di salud cu a contribui mundialmente den e desaroyo riba tereno di salud manera e valvula di Hakim cu a wordo crea pa tratamento di malesanan cu ta afecta e cerebro. Sr. González a bisa cu ProColombia ta traha conhuntamente cu e clinicanan y entidadnan di salud previamente registra cerca nan cu ta cumpli cu standard di calidad halto y reconocimento nacional y internacional.
Caribe Hulandes
Durante un entrevista cu e matutino aki, sr. González a destaca e importancia cu Caribe tin pa Colombia su servicio di salud. Pero no solamente di Caribe, pero di otro region di henter mundo. Na 2015 compara cu aña anterior a wordo raporta un crecemento di un 6% di e biaheronan internacional cu a bishita Colombia pa procedemento medico.
Na 2015 un total di 10.423 persona a bishita e pais Latino Americano aki pa busca servicio di salud den diferente area specialisa manera medicina curativo, preventivo, estetica y bienestar. E cifra aki lo por ta mas grandi pero algun di e bishitantenan ta prefera di abstene nan mes di bisa cual ta e motibo di nan bishita na Colombia.
Esaki ta e caso di e bishitantenan Caribense cu ta bay Colombia, mayoria di nan ta habitantenan di e islanan di Reino Hulandes. Segun nan calculo un total di 4.953 biahero di e islanan di Reino Hulandes a bishita Colombia pa tratamento medico. E cifra aki ta un 47.5% di e total di bishitante internacional cu Colombia ta ricibi di turismo medico. E fluho di bishitante aki a wordo facilita ya cu Colombia a mehora substancialmente nan conexion cu nos region Caribense, segun sr. González. Nan tin 61 vuelo directo pa siman ya sea fei di Aruba, Corsou, Bonaire, Republica Dominicana, Puerto Rico y Cuba. Companianan aereo manera LAN, Avianca, Copa Airlines y Insel a percura pa conecta Caribe cu Colombia.
ProColombia a coordina cu operadonan di turismo pa ofrece pakete “all inclusive” di salud fei Aruba pa Colombia. Nan operadonan di turismo den Caribe a cuminsa comercialisa e tipo di pakete aki pa control medico ehecutivo y procedemento no invasivo den institucionnan di salud mas representativo.
Calidad y prijs competitivo
Un 90% di e instancia di salud cu ta traha internacionalmente cu ProColombia ta pertenece na e sector di medicina curativo, manera: tratamento contra cancer, cirugia cardio-vascular, malesa di stoma, diabetes, etc… Tambe medicina preventivo manera control ehecutivo di salud, odontologia, oftalmologia, etc…
Actualmente nan clinicanan y hospitalnan ta trahando pa obtene nan acreditacion mundial evalua pa instancia prestigioso manera Joint Commission International (JCI) cu ta traha cu normanan di calidad halto. Ta asina cu e pais Colombia tin 22 hospital entre e 43 hospitalnan mas miho na Latino America, segun ranking di e revista America Economia.
Ademas di calidad pa loke ta prijs, sr. Gonzalez a informa cu nan ta ofrece prijsnan masha competitivo compara cu Merca. Un tratamento medico na Colombia lo por costa entre 25% y un 40% mas economico segun e tipo di procedemento medico cu na Merca.


text:
Fundashon Alzheimer Bonaire ta kontinuá ku su afán pa ekstendé su “netwerk” pafó di Bonaire i Hulanda tambe. I den kuadro di inovashon den kuido di personanan ku demensia, resientemente Fundashon Alzheimer Bonaire a risibí di sra Will Doornik, Psychosociaal Therapeut, Coach, Trainer di Hulanda, un donashon di dos MEM-Beer.
Kiko ta un MEM-Beer.
MEM-Beer MEM = moeder, Mama den Fries, idioma di Friesland.
Tur hende tin nesesidat pa risibí amor i kariño, kalor, seguridat i sostén serka otro persona. Esaki ta un nesesidat di bida ku ningun di nos no por biba sin dje.
E persona ku ta biba ku demensia tambe tin mester di amor, kariño i sostén. Ora e persona aki ya no por tin muchu kontakto mas ku su famia i sernan kerí, mayoria biaha esaki ta hasié tristu i intrankil i e ta sinti su mes insigur. Trahadónan den kuido ta hasi tur nan posibel pa duna nan esaki, pero no ta tur biaha nan ta logra pa yena e bashí i dolor ei.
Un inovashon den kuido di persona ku demensia ta e MEM-Beer. E MEM-Beer ta bini ku un grabador ku por graba 20 sekònde ariba. Un famia por graba un mensahe ku su stèm personal pa su ser kerí. Por kambia e mensahe aki tambe. Ora primi riba e beer e mensahe ku e stèm personal di su famia ta sali i e persona ta tend’é i tal bes rekonos’é tambe!
Kiko ta logra ku esaki? Wèl, ta logra ku e persona ta bai sintié kontentu, ku trankilidat i seguridat i esaki sigur lo yen’é ku alegria!
Direktiva di Fundashon Alzheimer Bonaire su intenshon ta pa logra buska mas di e MEM- Beernan aki, pa asina por yena mas tantu hende ku ta biba ku demensia nan kurason ku alegria. Direktiva ta masha agradesido na sra Doornik pa a introdusí e Beer aki na nos i tambe pa su donashon.


text:
Awe ta di cumpleaños sra Maria Rufina Bikker-Krozendijk
Awe ta di cumpleaños sra Maria Rufina Bikker-Krozendijk, mihor conoci como Mama Fina. Awemainta Pastor Jairo Maduro di Misa di Santa Cruz a bin hasi un misa special pe na cas den compania di famia completo. Mama Fina a nace na Aruba dia 2 di aug 1920. E la casa cu Felipe Bikker, Felipe Bikker (Papa Lipi) QEPD, Papa Lipi a fayece na anja 2000. Mama Fina a nace y a biba den e bario di Seroe Biento practicamente henter su bida. Di e matrimonio a nace 6 jui, 1 a fayece (Jacobo Bikker) y tin 5 jui na bida 4 muher y 1 homber, Fon Bikker, Ina Marin-Bikker, Rita Peña-Bikker, Maria Figaroa-Bikker y Martina Franken-Bikker. E tin un totaal di 12 nieto/nieta, 24 bisanieto/bisanieta, 5 tatara nieto/nieta. Tur mainta e juinan, ta bin disfruta di un dushi coffee hunto Mama Fina. Atardi semper e cas yen y Mama Fina den bon compania di su juinan y nietonan, subrinonan y bisinjanan. Semper e la gradici Senjor Hesus y Mama Maria pa a bendicione cu un famia asina bunita y dunando e tur forsa pa e por a biba asina hopi anja.


text: Diamars mainta a drenta informe di un accidente cu hense herida na e birada panort di Fantastic Gardens na Pos Abao, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda un dama chauffeur di un Daihatsu Terios bayendo nort a perde control den e bocht y a bay otro banda di caminda dal un Honda City di direccion contrario raspe den su banda kibra e glas di e Honda herida e chauffeur na su man y su cara unda hasta glas lo a bay den su wowonan. Polis a nota cu e 2 portanan di e auto Honda a keda pega y a pidi presencia di e equipo di rescate di bombero pa bin habri esakinan. Na yegada di e ambulans nan a ripara cu e victima por sali masha bon na e banda drechi di e auto y a haci esaki. Na yegada di e equipo di bombero ya su presencia no tabata necesario pero a tur seguridad a kita e klemnan di contacto na e bateria di auto pa evita un que otro problema cu lo por surgi.


text:
Shiribina – Diaranson anochi den careda di 10’or alarma a wordo bati pa un cas na candela, poco pabou di Subway na Shiribana.
Na prome instante a papia cu e dak tawata na candela, parti patras.
Na yegada di polis nan a bay paden y a wak cu tawata un cantidad di sushi ta na candela. Dos unidad di brandweer a yega y a bay mes ora caminda e candela ta. E momento ey e habitante cu ta un conoci di polis y adicto aparentemente a lanta for di soño.
Segun su version, e lo a bay kima sushi y a bay drumi, pero ela perde ariba. Esaki a causa cu e candela a bira grandi, caminda cu hendenan pasando a bati alarma.
Brandweer a paga e candela y tur e unidadnan a continua nan caminda.


text:
Gradicimento
Pa medio di esaki, famia kier a gradici tur hende cu di un forma of otro a
duna sosten, consuelo y palabranan di forsa durante e tempo dificil di
fayecimento di nos kerida mama stima
Yolanda Bikker-Kock
miho conoci como “Tanchi Jojo y Pepe Yola”
Un danki di curason na tur famia y tur esunnan cu a sostene nos den e
momentonan mas dificil cu fayecimento di nos mama y esposa stima.
Danki tambe na Aurora Funeral Home tur esunnan cu a manda mensahe
via whatsapp, Facebook, e yamadanan telefonico, carchi y tambe krans.
Boso muestra di atencion tabata y ta masha aprecia di fondo di nos
curason.
Un danki special na pastor Jose pa su bunita palabranan y tambe un danki
na Eltienne Yarzagaray cu a canta masha bunita mes pa nos kerida mama
y esposa.
Na Mariachi Luz de luna pa e bunita musica y canto durante e ceremonia
di despedida, masha danki di curason.
Un danki tambe Wondenpolie y Dialyse Clinic. Na Juanita, Glenda,
Veronica, Janeth, Darrell y dokter Romeo Kock.


text:
Manera conoci, na aña 2018, Ministerio di Desaroyo Teritorial, Infrastructura y Medio Ambiente a anuncia e introduccion di un ley nobo locual ta prohibi productonan desechabel di plastic di un solo uzo (incluyendo biodegradables y compostables), productonan di styrofoam (polysterne), y tambe prohibicion di productonan cu ta contene kimico oxybenzone den cremanan anti solar. Ta asina cu entrante diaranson 1 di juli 2020, Gobierno di Aruba a prepara pa e ley aki pa bini na vigor siguiendo un proceso di conscientisacion. E crisis di COVID-19 por a conduci na retraso di campaña y preparacion debido, pero ta di elogia cu distribuidornan a planea adecuadamente y awe no tin mas styrofoam disponibel. Asina ta contribui na un medio ambiente mas saludabel riba nos isla.
Gobierno di Aruba a lansa e campaña ‘Choose Zero’ desde 2018 cual ta encera conscientisacion riba prohibicion di productonan di plastic di un solo uzo, styrofoam y oxybenzone. Directie Natuur en Milieu (DNM) a anuncia e fecha e oficial di esaki e tempo ey, informando comunidad cu e ley lo bini na vigor riba prome di juli 2020. Asina Aruba por a cuminsa prepara pa esaki.
For di 2018 a cuminsa conscientisa ciudadanonan, comerciantenan y organisacionnan tocante e prohibicion di uzo di plastic, styrofoam y oxybenzone. Lamentablemente aña 2020 a habri bastante turbulento cu e crisis di COVID-19 na unda esaki a impedi e proceso di comunicacion, conscientisacion y informacion apropia pa implementacion di e ley aki.
Gobierno di Aruba a duna un periodo di transicion di 6 luna pa duna comercio y comunidad completo mas tempo pa prepara adecuadamente. Pa loke ta trata ehecucion di e ley aki, Ministerio di Desaroyo Teritorial, Infrastructura y Medio Ambiente a tuma e puntonan di preocupacion di e distribuidornan tambe den consideracion. Lo evalua e ehecucion di e ley, tumando na cuenta e crisis cu nos isla ta enfrentando. Motibo pa e evaluacion menciona ta cu a surgi un retraso den e proceso di reduccion di e materialnan cu ta cay bou di productonan dañino pa medio ambiente, manera stipula den e ley aki.
Den e siguiente periodo Gobierno di Aruba hunto cu e departamentonan concerni lo continua cu e conscientisacion cu e simpel meta di elimina di un forma permanente e productonan dañino pa nos medio ambiente. Pronto Gobierno di Aruba lo presenta e proceso y e instancianan cu lo bay reforsa y implementa e leynan aki.
Manera tambe a menciona anteriormente, tin productonan alternativo cu ta ecologico, pues cu no ta dañino pa nos medio ambiente. Comercio, organisacionnan y ciudadanonan lo mester cuminsa haci uzo di e productonan aki. E campaña ‘Choose Zero’, tambe ta presenta basta informacion y lo percura pa sigui conscientisa riba e area aki den e temponan nos dilanti.
Rond mundo ta haci esfuerso pa basta aña caba riba minimalisacion di e uzo di productonan di plastic di un solo uzo. Ta asina cu mundialmente polucion di plastic ta un fenomeno alarmante, mirando cu esaki ta forma un peliger pa nos naturalesa y medio ambiente. Proyectonan di ley manera esaki ta cubri un rol preventivo, cual t’ey pa yuda nos tene nos naturalesa y medio ambiente den un estado sano pa nos mes y futuro generacionnan.


text:
Tur alumno i studiante di SGB mester tene kuenta ku e siguiente asuntunan:
Informashon di unidat di SLP
Djamars 24 ougùstùs 2021 di 7:30 t ku 10:30
Klas 1 di Pro ta wòrdu spera na departamento di SLP na Kaya Frater Odulfinus z/n.
Cluster 3, cluster 4, ISK, klas 5 di Pro I EO (MBO 1) ta wòrdu spera nan nan mes lokalidat
Djárason 25 ougùstùs 2021 di 7:30 pa 12:30
Klasnan 2, 3 i 4 di PRO ta wòrdu spera na e lokalidat di SLP na Kaya Frater Odulfinus z/n.
Djabièrne 27 di ougùstùs 2021
Klas 1 i 2 tin un dia di deporte. E otro klasnan tin lès segun nan roster
Unidat VMBO
Djamars 24 di ougùstùs 2021 di 7.30 te ku 12.00
Alumnonan di klas 1 di VMBO ta keda sperá den oula di SGB na Kaya Frater Odulfinus z/n.
Djarason 25 di ougùstùs 2021, alumnonan di klasnan 2, 3 i 4 di VMBO, ta keda sperá na Kaya Frater Odulfinus z/n.
Klasnan 4 di 7.30 te ku 8.30
Klasnan 2 di 8.00 te ku 12.00
Klasnan 3 di 8.45 te ku 12.00
Djaweps 26 di ougùstùs 2021 ta inisiá ku e lèsnan segun e roster.
Unidat Liseo Mavo/ Havo/ Vwo
Djamars 24 di ougùstùs i djárason 25 di ougùstùs 2021 di 07.45 te ku 12.30 or
Alumnonan di klasnan Mavo 1, Havo 1 i VWO 1 ta keda sperá riba e tereno di Liseo Boneriano na Kaya Amsterdam z/n, pa habri e aña eskolar. E dos dianan aki ta pa sera konosí serka nan mèntor i klas i tambe lo risibí nan roster.
Lèsnan pa e klasnan 1 lo kuminsá según roster riba djaweps, 26 di ougùstùs 2021.
Djamars 24 di ougùstùs 2021 di 07.45 te ku 11.00 or
Alumnonan di klasnan Mavo 2-3-4, Havo2-3-4-5 i VWO 2-3-4-5-6 ta keda sperá riba e tereno di Liseo Boneriano na Kaya Amsterdam z/n, pa habri e aña eskolar. E promé dia di skol ta pa sera konosí serka nan mèntor i klas i tambe lo risibí nan roster.
Lèsnan pa e klasnan Mavo 2-3-4, Havo2-3-4-5 i VWO 2-3-4-5-6 lo kuminsá según roster riba djàrason 25 di ougùstùs 2021.
Durante di e promé lèsnan e docente konserní lo repartí buki i materialnan.
Orario di komienso diariamente pa Mavo/ Havo/ Vwo ta 07.45 or
MBO Bonaire
Djaluna 23 di ougùstùs 2021, di 13.00 pa 16.00 or, ta tuma lugá un dia di inskripshon habrí pa tur hende ku ainda no a skohe pa un estudio MBO. Mesora lo hasi un kòmbersashon di atmishon.
Si bo tin un diploma di MAVO òf VMBO, bo mester sigui un estudio MBO! Bo no tin mag di stòp ku skol sin mas. Bo por inskribí via e wèpsait di skol.
Dianan di instrukshon estudionan BOL
Djaweps 26 di ougùstùs
Nos ta spera tur studiante di BOL di aña 2, 3 òf 4 na skol serka nan SLB-er. E LB-er lo tuma kontakto ku e studiante pa e orario.
MBO
Djabièrnè 27 di ougùstùs
07.45 or ta spera tur studiante di BOL di promé aña (aña 1) riba plenchi di skol di MBO Bonaire pa un programa di introdukshon.
Komienso di lès
For di 30 di ougùstùs promé siman di lès di estudionan BOL/BBL Kok, HRM, Techniek en Beveiliger ta kuminsá.
E rosternan ta riba e wèpsait www.MBOBonaire.com.
BBL- Welzijn (Kinderopvang HZW/PM en GPM) en Maatschappelijke Zorg (PBSD en BSD)
BBL-studiante lo risibí informashion die programa di introdukshon serka nan teamleider
Entréga di dokumento
Si bo no a entregá bo diploma i lista di sifra i/òf sédula ainda, hasi esaki promé ku skol kuminsá. Si bo no tin
18 aña ainda, pidi bo mayornan òf tutor pa bini huntu ku bo.
For di 16 di ougùstùs 2021 sekretariado ta habrí tur dia di 8.00 pa 16.00 or.
Paga pa buki
Pa pago di sèn di buki, e studiante òf su representante legal ta risibí un faktura di MBO. Mester hasi un pago mínimo di 50% di e suma total di sèn di buki promé ku dia di entrega di buki den ougùstùs. E suma ku resta por paga ku “standing order” via banko. E studiante mester entregá e apoderashon (machtiging) na Departamentu di Finansa (Afdeling Financiën).
Por paga sèn di buki via online banking riba kuenta di banko di SGB MCB #86821000 òf ku karchi di banko (pinpas) na Departamentu di finansa di SGB na Kaya Frater Odulphinus z/n.
Departamentu di finansa ta habrí di djaluna t/k djaweps di 10.00 pa 14.00 or. Por paga for di 18 di ougùstùs.
Buska buki
Ku un komprobante di pago un studiante por buska su bukinan den e kònteiner di buki (plenchi di skol MBO), tur dia di 08.00 pa 12.00 or i 13.00 pa 16.00 or. Esaki ta posibel for di djamars 24 di ougùstùs. Tur studiante mester tin su pakete di buki promé ku promé dia di lès kuminsá.
Unifòrm di skol i artíkulonan di skol
E polo shirtnan pa tur unidat ta optenibel na Alfa en Omega na Kaya Nikita 3, banda di Flamingo TV.
Ta spera di e alumno òf studiante ku for di e promé dia di skol ku e ta bisti e unifòrm di skol di su sekshon (SLP, VMBO, Liseo òf MBO), karson largu, sapatu será i akomodá ku tas fuerte (ròltas tambe por).
Artíkulonan di skol:
Pa alumnonan di SLP e siguiente materialnan e alumno mester tin serka dje e promé dia di school ta: agenda, etui, pen, pòtlot, kleurpòtlot, gum, sleiper, leim i e Tablet di school.
Alumnonan di VMBO i Liseo tambe mester sòru pa desde e promé dia di skol pa tin e siguiente artíkulonan huntu ku nan: Agènda, estuche, pèn, pòtlot, steft di koló, gùm, sleiper, un steft di leim, mashin di konta Casio FX-82 (ES Plus), geotriángulo (geodriekhoek), paser i un dikshonario Nt2.
Uniform SLP:
E poloshirt di e alumnonan di VSO/Cluster 3 tin kada dia ta un koló. E dosentenan di VSO/Cluster 3 lo tuma kontakto ku mayornan personalmente pa por kumpra e ploshirtnan.
Tur otro alumno/ studiante di e unidat di SLP lo bisti pa aña eskolar 2021-2022 un poloshirt blou ku e logo di SGB. Skol lo obsekia tur alumno 2 poloshirt gratis na kada alumno i si tin mester di mas poloshirt di uniform lo por buska na Alpha i Omega. Lo risibí e 2 poloshirtnan gratis, e promé dia di skol!
Uniform VMBO:
Klasnan 1 i 2: Turquoise ku kraag shinishi.
Klasnan 3 i 4:
Techniek shinishi ku kraag berde.
Horeca, Bakkerij en Recreatie shinishi ku kraag turquoise
Economie en Ondernemen shinishi ku kraag turquoise
Zorg en Welzijn shinishi ku kraag korá
Uniform Liseo MAVO/ HAVO/ VWO:
Na Alfa en Omega por skohe for di e kolornan disponibel pa e unidat Liseo Boneriano.
Uniform MBO Bonaire:
Por buska polo shirt na Alfa i Omega, ku eskoho for di e selekshon di koló destiná pa MBO Bonaire.
Direktorado di SGB ta deseá tur kolaboradó, alumno, studiante i nan mayornan òf tutor, un aña eskolar agradabel, edukativo i eksitoso.


text:
A scohe pa reduci mobilidad pa evita lockdown di comercio
ORANJESTAD – E anuncio di ciere di negoshi durante e dianan di fiesta di Pasco Grandi a causa basta critica den comercio y comunidad en general. Pa e motibo aki e siman aki Minister Maduro di Economia hunto cu Crisisteam a reuni cu gremio comercial pa asina scucha e preocupacion cu ta reina riba e decisionnan di crisis cu ta afecta comercio. Alabes Crisisteam a haya e oportunidad pa brinda un splicacion na gremio comercial con ta yega na e decisionnan ora di un crisis di e mangnitud di COVID19.
Crisisteam a duna un bista di e factornan cu ta influencia e decisionnan
Durante e reunion Crisisteam a duna un bista amplio di kico ta e factornan cu ta hiba na toma di decision ora di crisis manera esun cu e pandemia di COVID19 ta trece cune. Ta tene cuenta cu varios factor cu ta regarda salud, comercio, social, orden publico, infrastructura, companianan vital y tambe enseñansa. Banda di esaki mester tene na cuenta tambe e reglanan stipula den Reino Hulandes y di e organisacionnan internacional riba e tereno di salud publico. E ultimo aki ta importante ya cu Aruba ta depende di turismo. Mas concreto mester tene cuenta cu factornan manera, entre otro, e cantidad di casonan activo y casonan nobo di COVID19, e capacidad di hospital y e capacidad di nos airport.
A scohe pa reduci mobilidad pa evita lockdown di negoshi
E ta importante pa remarca cu rond di nos Pais y tambe na Europa, hopi Pais a scoge pa lockdown gran parti di nan comercio. Na Aruba no a opta pa esaki pa no causa mas daño na economia di nos Pais. Crisisteam a scoge pa medidanan pa reduci mobilidad, movecion di hende y di e manera aki percura pa comercio por a keda habri desde juli 2020 cu a habri bek despues di un lockdown di nos Pais.
Ta tuma decision bon balansa y no ‘ad hoc’
E percepcion kizas ta cu e toma di decision pa sera negoshi ta ‘ad hoc,’ pero no mester perde for di bista cu den un situacion di crisis ta tur dia mester haci e evaluacionnan necesario pa evita mas crisis y pa salba bida di hende. Minister Maduro a splica cu e ta den constante contacto cu Minister President cu ta na cabes di e Crisisteam y ta percura pa ora ta toca comercio pa duna e feedback necesario y tambe trece e preocupacionnan dilanti pa asina e Crisisteam por tene cuenta cu nan ora di tuma decision. Den e Crisisteam mes tin cluster 8 cu ta regarda economia, cu ta percura semper pa trece un balansa den e decisionnan. Finalmente Minister Maduro ta subraya cu e situacion di crisis ta uno dificil pa tur hende, pero cu comercio por ta trankilo cu tin un team grandi di profesional di Aruba cu ta traha cu duro pa nos Pais por surpasa e crisis sin precedencia aki. Minister Xiomara Maduro ta gradici Crisisteam pa e gran trabou aki.


text:
Oranjestad-Dialuna mainta Minister Otmar Oduber a comenta cu el a ricibi un rapport tocante recomendacionnan pa mehora calidad di Producto Aruba for di e RevPar Committee cu a conta cu miembronan di Gobierno, ATA, AHATA y ATSA.
E comite a reparti e tareanan y reponsabilidadnan pa cual a compromete cu otro den 3 fase. 1. Metanan cu kier logra den e proximo 6 lunanan; 2. Metanan cu por logra dentro di 1 ½ aña y ; 3. Metanan cu por wordo implementa dentro di 3 aña.
Algun di e puntonan cu e documento ta duna atencion den e prome fase ta esakinan.
Calidad di servicio cu kier wordo brinda. Den e cuadro aki Aruba Certification Program (ACP) tin un rol hopi grandi. Entrante januari di e aña aki e programa aki ta cay bou supervision di ATA cu lo tin e rol di expande y logra cu den e proximo 2 aña practicamente 100% di esnan cu ta labora den e industria di turismo a pasa e curso aki.
Tambe e parti di educacion ta sumamente importante den e documento. Kier pone atencion na e calidad di educacion y con hotel, gobierno y otro partnernan por yuda na scolnan manera EPB, EPI y Universidad di Aruba pa por engrandece e calidad di educacion eynan.
Training den totalidad tambe a haya atencion. Hotelnan ta compromete nan mes mescos cu otro sectornan pa upgrade nan personal. Otro punto importante ta lenguahe y cultura y mester traha riba dje den e proximo 6 lunanan. Nos tin un diversificacion di culturanan tanto di trahador como bishitante y mester pone enfasis riba dje.
Un otro punto ta pa compronde e necesidadnan di e mercado nobo cual ta esun di entrada riba 150 mil Dollar pa aña. Mester compronde kico ta e necesidadnan cu nan tin, e calidad di e servicio pa loke ta e standardnan cu cada empresa na Aruba mester bay tin pa por tin e nivel di calidad di servicio cu kier brinda.
Otro punto cu ta wordo identifica ta e servicionan na aeropuerto unda cu lo mester concentra mas riba e aspecto VIP, riba e aspecto di e bishitante afluente y kico nan ta spera di un destinacion cu ta propaganda su mes di ta uno di primera clase.
Seguridad riba beach y maneho sostenibel di desaroyo di beachnan tin prioridad halto. Minister Oduber a bisa cu Gobierno ya caba ta riba e caminda aki y ta spera cu dentro di e proximo 6 lunanan esakinan lo mester ta cla y cu ta conta pa tur esnan cu ta opera riba beachnan publico.
Bou di e punto aki ta recomenda tambe pa tin facilidadnan pa turistanan crucero of cu no ta kedando na hotel. Nan ta bisa pa tin facilidadnan na beachnan, crea beachnan nobo manera ta tumando lugar na e momentonan aki. Tambe ta menciona solicitacion riba beach, pa atende cu e situacion unda tin diferente ofrecementonan di entre otro droga riba nos beach.
Un ultimo punto cu Minister Oduber a menciona ta e clima di inversion pa cu hotelnan. Mester percura a base di e dialogo social cu a tuma lugar pa bin cu cambionan entre otro den e programa di incentivo di belasting IPC y reduccion di invoerrechten relaciona cu muebles accesorios relaciona cu renovacion y mehoracion pa por crea e clima pa inversion den e hotelnan.
Cada un di e puntonan aki ta haya e atencion necesario hunto cu e mercadeo cu ATA lo mester bay hiba, pero teniendo na cuenta cu cada un di e actornan ta partnernan importante pa por percura cu 1. Tin e fondonan necesario pa inverti netamente unda por genera mas tanto di esnan cu ta bishita nos isla y cu tin e index di mas halto, kiermen cu nan por gasta mas; 2. Percura cu e strategia ta uno cu nos por yega na e tipo di hendenan aki; 3. Percura pa hopi di e instrumentonan manera aruba.com y otro formanan di haci negoshi directo ta mas accesibel.
Banda di e prioridadnan aki tin dos mas cu ta pa logra den 1 ½ aña y e otro den 3 aña. Esakinan ta cana den e mesun espiritu di esunnan di 6 luna caminda e partnernan ta compromete nan mes pa traha riba esaki y na final di dia ta di por tin un producto di un calidad hopi mas halto, tanto pa loke ta trata producto, pero tambe den servicio.


text:
MINISTER MADURO: TIN SUFICIENTE ALIMENTO Y COMBUSTIBEL NA ARUBA No mester tin motibo pa panico
MINISTER MADURO: TIN SUFICIENTE ALIMENTO Y COMBUSTIBEL NA ARUBA
No mester tin motibo pa panico
ORANJESTAD – Durante conferencia di prensa Minister di Economia asesora pa Directora di Departamento Economico y sr. Hubert Dirks den representacion di Mayoristanan (Wholesalers), a pidi comunidad pa keda trankil y no bay over den panico door di bay haci compra na grandi pa miedo di e consecuencia cu e crisis di COVID-19 por trece pa nos Pais.
Tin suficiente alimento, fruta, berdura y productonan petrolero
Minister Maduro a informa cu Departamento di Economia ta den contacto cu e mayoristanan y nan a confirma cu nan tin suficiente stock di alimento pa abastece e mercado local y pesey no mester bay den panico y bay cumpra tur locual tin riba reki den supermercadonan. Tin suficiente stock y tin container na caminda cu mas stock. Pa locual ta trata fruta y berdura, esakinan ta yega Aruba tur siman pues tambe tin suficiente. Minister Maduro a informa cu tin suficiente combustibel y gas, pues pueblo no mester preocupa pa esey.
Mayoristanan tin un plan di contingencia
E mandatario a splica cu na momento cu tin un crisis, ta monitorea e situacion ‘dia pa dia, ya cu den un dia e situacion por cambia. Di parti di e mayoristanan sr. Hubert Dirks a splica cu nan tin un plan di contingencia pa si acaso algo sosode cu e mercado caminda nan ta importa e productonan, den e caso aki for di Merca. Na momento cu algo pasa nan por divergi y bay importa for di otro mercado cu ta mas cerca di nos Pais.
Ban convivi cu otro pa hunto nos por logra sobrevivi
Minister Maduro a haci un apelacion riba e sentido di responsabilidad y convivencia di comunidad. E mandatario a pidi pa nos cuida nos mes y di otro, specialmente di esnan cu ta mas vulnerabel. Ban brinda nos ayudo na otro pa asina nos tur hunto por surpasa e crisis aki. Gobierno hunto cu un crisisteam ta trahando duro pa percura pa tur decision y accion necesario. Hunto y cu poder di Dios nos ta logra surpasa e crisis aki.


text:
KRALENDIJK – Diputado Nina den Heyer a menshoná ku awor loke mas tin prioridat, ta e parti di bakunashon na Boneiru. “Ta den ful preparashon kon ta bai atendé ku bakunamentu. Ta un tópiko di e periodo. Nos ta mira islanan ruman ta komuniká di dje, miéntras Boneiru no ta papia mashá di esaki. Lagami trese un aklarashon. Ta parse komo si fuera otro islanan ta haña mas informashon òf mas konkreto ku na Boneiru. For di 13 di yanüari tin e grupo di eksperto di RIVM ta pasando na tur isla i Boneiru ta e último ku nan ta pasa. P’esei ainda no tin masha informashon. Nan ta pasa pa wak si e plan ku kada isla tin ta posibel pa ehekut’é. Ta pasa pa wak e lokalidat i duna e treinen kon tin ku trata ku e bakuna. 28 di yanüari nan ta yega Boneiru pa tuma nota di tur e loke mi a menshoná. Loke si nos por bisa ta; nos ta prepará pa e parti di bakunashon. 25 di yanüari e frizernan spesial a yega Boneiru pa almasenamentu di e bakuna kontra corona. Ta bai usa solamente e bakuna ku ta aprobá. E promé ta e bakuna PfizerBioNTech. Nos no sa ainda si Boneiru ta haña e bakuna Moderna òf e bakuna AstraZeneca ku ainda mester haña aprobashon. Supongamos ku tòg nos haña e bakuna Moderna, e ora ei ya kaba nos tin e frizer. Di e manera ei nos ta bon prepará pa tur posibilidat. Otro kos ku ta importante pa menshoná; ku no ta un obligashon pa un hende tuma e bakuna. E ta liber pa esun ku ta deseá. Pero nos ta bai stimulá pa mas tantu hende posibel tuma e bakuna. Nos ta trahando huntu ku dòkternan di kas pa asina por atendé ku e parti i bakunamentu di hende na 3 diferente sitio. E enfermera ta risibí e bakuna na Fundashon Mariadal, miéntras habitantenan ta na; Rincon i posiblemente na Kompleho deportivo Jorge Nicolaas na Kaya Amsterdam. Despues ku inspektá e sitionan, ta konfirmá i publiká esaki.
Médikonan profeshonal ta bai bakuná e persona. Ta bai hasi esaki bou di supervishon di un dòkter. Momentu ku ta bai kuminsá registrá ,ta anunsiá pa un hende por bai un sitio pa tuma e bakuna. Denter di poko ta sali un enkuesta pa nos haña un indikashon; kuantu hende ta deseá pa tuma e bakuna i kontesta posibel preguntanan relashoná ku e bakunamentu, pa nan tin mas siguransa di esaki.
E bakunashon ta bai den fase na Boneiru. ,,Den e promé fase ta bakuná hende di 70 aña bai ariba i personal den kuido. Despues di esei hende di 60 te ku 70 aña ta na bùrt i hende ku ta den un grupo di riesgo. Por ehèmpel hende ku tin un malesa kardio vaskular, malesa di pulmon òf malesa di suku. Despues ta bakuná hende salú for di 18 aña te 60 aña.
Pa loke ta trata e otro kosnan entre otro apelashon pa pakete di kuminda, yudansa pa paga WEB i e parti di studiantenan, ta bai tin informashon pronto. E hendenan ku no ta haña entrada mas, por hasi un apelashon serka nos direktorado Komunidat di Kuido pasobra esaki ta sigui normal”, diputado Nina den Heyer a bisa.


text:
Informashon den kaso di hinkamentu ku morto.
KOMUNIKADO DI PRENSA 216 / 2020
25 mei 2020
Informashon den kaso di hinkamentu ku morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku e kaso di hinkamentu ku a tuma lugá djabièrnè dia 22 di mei 2020, den
área di Piscaderaweg kaminda un hòmber a pèrdè su bida (Komunikado di Prensa
215/2020), polis ta pidi koperashon.
Kuerpo Polisial ta pidi yudansa di komunidat pa asina mas pronto posibel por
solushoná e kaso ariba menshoná.
Personanan ku a mira òf por tin kualke informashon tokante di e kaso di asesinato di
22 di mei 2020, sea asina bon di fasilitá e informashon aki na polis.
Por hasi esaki via di number di telefòn 917 òf 108 ku ta e number anónimo.
Ban huntu un bes mas ban solushoná un kaso mas.


text:
Naam Figaroa
Voornaam Anthony
Leeftijd 40
Adres Seroe Biento 14-A
Plaats Santa Cruz, Aruba
Telefoonnummer 5924748
E-mailadres antho79@hotmail.com
Geboortedatum 19 december 1977
Geboorteplaats Aruba
Nationaliteit Nederlandse
Burgerlijke staat Ongehuwd
Rijbewijs B
Werkervaring
2004 – Heden
Docent Elektrotechniek
Colegio EPI Unit C&T, Aruba
Docent Elektrotechniek en BPV-coördinator Unit C&T
2002– 2003
Projectleider
Croon Caribe, Aruba
Coördineren van diverse werkzaamheden
Opleiding
2003 – 2004
Algemene Operationele Technologie
Hogeschool Zeeland, Vlissingen
Diploma behaald 2004
1998 – 2002
2de graads Leraar Elektrotechniek
Fontys Hogeschool, Zwolle
Diploma behaald 2002
1994 – 1998
M.T.S. – Elektrotechniek
Ir. Cesare Terzano, Aruba
Diploma behaald in 1998
Motibo pa postula
For di tempo cu mi a cuminsa traha como maestro na Colegio EPI, mi coleganan a consehami pa afilia na sindicato SIMAR. E balor di e conseho aki a concretisa su mes, na momento cu a topa tur e retonan (pe. Jaargemiddelde,tekort lesmaterial,etc.) cu un docente ta encrontra. Loke tambe a resalta ta e importancia di cu hunto bo ta para mas fuerte. Den trancurso di añanan mi a bira un miembro mas activo, vooral den e temporada cu nos a welga 6 siman na 2008. Despues di welga mi a postula mi mes pa miembro di directiva y mi a asina asumi e posicion di Secretario ( & 2ndo Tesorero) pa un termino di 2 aña. Den e ultimo añanan cu mi no ta miembro di directiva, mi a ripara cu e retonan cu un docente ta encontra a bira cada dia mas grandi (pe. klasnan mas grandi, posicion huridico di docente,etc). Mi ta kere cu trahando como miembro di directiva di SIMAR mi lo por hiba un lucha cu lo yuda drecha e posicion di un maestro.


text:
Buenos Aires 2018News
Patrick y Giannon tambe ta cla
Weganan Olimpico Hubenil lo start dia 6 proximo
Patrick Sydow y Giannon Eights tambe ta cla pa e Weganan Olimpico Hubenil Buenos Aires 2018.
Ayera diaranzon e dos atletanan a entrena na momento cu a saca potret den e Villa Olimpico. Awe diahuebs nos a topa ambos atleta hunto cu nan respectivo coach Claudio Martinez y Nicolaas Robert
Giannon Eights lo competi dia 8 di oktober y probablemente atrobe dia 11 di oktober den un elenco internacional mientras cu Patrick Sydow ta programa pa hunga diadomingo 7 di oktober y lo hunga tambe e doubles masculino cu Republica Dominicana.
Hopi exito na Giannon y Patrick.


text:
Booshi Wever: BERDAD SA PICA LENGA Y P'ESEY E CHEAPSHOT DI MINFIN NO TA TRAHA!!
Siman pasa UPP a post riba FB 2 carta di DIP y DOW (adhunto) unda por mira hopi cla cu tanto e minister di Husticia como e minister di Finanzas a presta nan mes pa firma un MB cu ta contene actonan CRIMINAL. Na prome lugar ta parce cu den politica actual a bira regla pa hinca palabra den boca di hende y manipula cu e fin pa desvia atencion! E comportacion particular aki di e Minister di Finanzas mi ta laga pa su cuenta, pero loke sinembargo si a bira obvio ta e modus operandi di e gobierno POREDmep, esta "cani mi, pami cani bo"! Notabel ta cu e Minister di Finanzas a reacciona riba FB y awor den prensa y a publica kendenan ta den e compania cu a wordo previlegia. E nombernan menciona a lanta mi curiosidad ainda mas.
E prome mentira (manipulacion) di Minister di Finansas ta cu e ta bisa cu tabata tin un "onderhandse aanbesteding". Sinembargo segun Andin Bikker NO tabata tin un "onderhandse aanbesteding". Ta ken ta papia e berdad???
Articulo 25/26 di nos Ley di Comptabilidad ta bisa enfaticamente cu gobierno ta obliga pa tene un destaho publico ora ta trata di un suma p.e. di 1.3 miyon florin. Por desvia di esaki' pero mester tin un hustificacion drechi. Si eventualmente tin motibo pa desvia, por bay over pa tene un "destaho bou man" (onderhandse aanbesteding) of "gunning uit de hand". Minister Andin Bikker mes a bisa cu NO tabata tin un destaho bow man y cu ta "uit de hand" a duna e proyecto aki. Dicon mester GAÑA cu tabata tin un "Onderhandse aanbesteding "? Un cheap shot, pa un Minister di Finanzas "onwaardig"!
Ta p'esey mi a puntra si no tabata tin otro compania cu lo por a haci entrega di trailernan cu probablemente lo por ta den mucho mas mihor condicion cu e PORkeria cu a wordo ofreci na gobierno (mira algun potret adhunto)!
Ora presenta un peticion asina ta DEBER di e Minister di Finanzas pa puntra con ta bay pag'e y mester consulta tur e consehonan di e diferente departamentonan envolvi. Conforme e cartanan di DOW y di DIP esaki NO tabata e caso. Pa colmo no tin "begroting" pa e envolvimento di DOW y DIP tampoco. Esaki ta CONTRA ley y un minister cu compromete Pais Aruba sin cu tin un "begroting" ta "strafrechtelijk vervolgbaar"! Mi experencia como un ex-minister cu e Minister di Finanzas di e tempo ey ta, cu tipo di cosnan asina HAMAS tabata pasa y particularmente ora cu e MB-nan aki ta wordo traha den e "achterkamertje" di e minister.
Riba facebook tambe a aparece un caso di un trahador na DIP cu a ser tuma den servicio na DIP cual despues a resulta, conforme un carta di DRH, cu NI tabata presupuesta y TAMPOCO tabata tin vacatura pa esaki! Conseho di Minister tambe conoce "FAST-TRACK" pa esaki? Ta tarea di e Minister di Finanzas pa controla esaki debidamente particularmente den un periodo di crisis financiero. Tipo di "FASTBALLS" asina, NUNCA e Minister di Finanzas den e periodo cu ami ta minister, lo a mira luz di dia. Tampoco pa esnan cu ta INSTRUMENTAL pa partido.
E minister a usa e palabra corupcion den su "defensa", palabra cu ami den e caso aki no a usa (ainda)!!! Loke ta hopi remarkabel ta na unda e ta indica cu mi lo a bisa cu e compania lo ta liga cu actonan coruptivo. Please, minister! No hinca palabra den mi boca. Ami a skirbi cu ta trata di "amigo" di Otmar cu ta wordo previlegia. E minister ta esun cu a interpreta "amigo" cu actonan coruptivo. Por ta cu e Minister ta na altura cu TUR amigonan di Otmar ta corupto?? Un alegacion hopi straño y mi lo kier bisa e Minister cu kidow. "Dime con quien andas y te diré quien eres"!! DANKI DIOS CU BOOSHI WEVER NO TA AMIGO DI O.O. Minister lo por bisa asina tambe???
Loke tambe a lanta mi curiosodad ta ora cu e Minister a publica nomber di esnan den e compania cu e Minister a insinua di ta corupto, paso nan ta "amigo" di Otmar. Ora cu mi lesa nomber di e persona venezolano, mi curiosidad a bira hopi grandi. E señora aki no ta casa di e director di AZZURE cu ta esun cu a traha e "Mancamp" den Colony??? No ta e a burla cu nos leynan? E ta uno cu a "SCARMAY" 150 Miyon florin cu Glembert Croes a papia di dje? No ta CHAVISTA e hendenan aki ta cu ta bin via CITGO laba placa di e sanger di e pueblo venezolano? Pa colmo e meneer Arends tambe mi ta mira su link cu PDV y un fundacion conoci aki na Aruba. Straño cu tin hende cu awor ta "muisstil"!!
Por ultimo mi kier a reacciona riba loke Ministro a bisa na fin di su "defensa" tocante tira cos den laira y despues bay sconde bou saya. Mi lo kier bisa esaki, cu señora Minister conoce mi mucho bon pa bin bisa cu mi ta sconde bou saya di otro y e sa hopi bon na kico mi ta referi!!!
Cuanto documento y spirito mas mester sali for di Cocolishi? Ta tipo di actonan CONTRA ley (cu segun e minister ta corupcion) y manipulacion asina aki, ta loke cu ta conduci cu nos ta coriendo peliger di perde nos autonomia y net den augustus. Ta 43 aña pasa cu tabata tin un augustus SCUR cu a habri wowo di hopi hende pa nos a logra di haya e reconocimento cu e PUEBLO Arubano tin e derecho inalienabel di autodeterminacion y ta parce cu nos lo bay pasa den un augustus SCUR atrobe pero pa PERDE nos autonomia completo pa motibo di e tipo di actonan asina.
Partido UPP
Booshi Wever
5 di augustus 2020


text:
ORANJESTAD Aruba, 12 september 2020 Diabierna anochi diferente unidad di "Task Force bedrijven" consistiendo di KPA y DWH a subi caya pa intensiva e control nesesario relaciona cu maneho di e brote di covid-19 na Aruba.
Banda di a constata cu ainda tin hopi hende inresponsabel pa cu nan propio salud y pa cu salud di nan famia, tambe a cera establecimiento y duna multa na algun.
Lugarnan cu a wordo cera ta entre otro Yen Yen unda a bin constata durante control mas cu 10 hende sinta na mesa. Tambe na e rumshop di Chaly na Sero Patrishi a bin constata hendenan trahando sin Greencard.
Lugarnan cu a haya multa ta entre otro La Oficina unda a bin constata cu nan empleado no ta uza tapa boca (mondkapje). Tambe Cas di Casuela, Well Well Bar Restaurant y
Southbeach a haya multa pa ta habri despues di 23:00.
Controlnan di "Task Force" lo sigui tuma lugar intensivamente durante siman, weekend, di dia y anochi. Es cu no ta cumpli pa yuda Aruba reduci e cantidad di casonan di covid-19 ta core e risico di haya un multa of wordo cera.


text:
Jo Anne I Germone a firma un akuerdo di koperashon ku TeleCuraçao
Written by Khalil Guribaldi on 12 July, 2021
WILEMSTAD-For di un prensipio redakshon di notisia ons radio a informa ku tin rumor riba jo Anne I tambe Germone
Jo Anne ta Publika riba su facebook
Bida ta un seri di desishon. Sigui sirbi boso den nos forma kustumbra di informá òf no? Esaki ta É pregunta ku a tene nos tur dos okupá e último lunanan. Tabata imposibel pa nos a sera wowo p’e tempu di reto sin igual ku nos pais ta enfrentando. Tin un set i nesesidat pa informashon, ku por yuda trese nos tur huntu mei mei di kualke di nos diferenshanan. Al final ta 1 Kòrsou tin i nos tur stim’é. Tòg?For di e propósito ey nos a sinti un obligashon moral i síviko pa por lo pronto sigui sirbi boso i uni forsa pa realisá un proyekto ku kual nos eksperensha i talento kombiná lo aportá na progreso di nos Kòrsou. E Kòrsou ku nos tur ta biba p’e apesar di tur opstakulo, paso ta riba e isla aki nos tur su felisidat ta. Pa esaki nos ta sumamente kontentu di anunsia ku awe nos a firma un akuerdo di koperashon ku TeleCuraçao. Nos ta enormemente agradesido pa e aserkamentu genuino i bonbiní kaluroso risibí. Komo produktor independiente i ku sosten hermanal di TeleCuraçao, nos lo usa e arte di komunikashon pa aporta na nos pais un ratu mas. Durante e próksimo periodo nos lo traha duru riba nos proyekto na TeleCuraçao. Boso kada un sea direktamente òf indirektamente lo por bai aportá i nos ta konta ku esei. Spera algu díferente i di nivel, manera kustumbrá ku nos ta duna. Nos ta gradesi di kurason tur ku sinseramente a aporta na nos kaminda den pasado i te awoki. Nos ta entusiasmá pa tur esnan ku ainda tin ku bin. Den esaki nos ta kontentu di tin e libertad di habri portanan di oportunidat nobo i ku kada ken a realisá ku Kòrsou ta kla pa den union nos yega na mas. Nos enfoke ta riba futuro i nos ta konvensí ku tin unu briyante pa nos pais. Ban p’e bo tambe.Ku hopi amor i tur bon deseo pa bo, Jo-Anne & GermôneBou di bendishon nos lo kan


text:
Den e ultimo añanan mas y mas verkeersdrempel ta ser traha, esaki sin tene na cuenta cu e regulacion di e grandura, hanchura ni haltura pa traha esakinan. Tin algun plat pero tin otronan asina hopi halto cu ta causa daño severo cu tempo na e autonan. E gastonan aki ta costa placa y no por justifica e dañonan na e shocks, supportnan ni tampoco e stabilizersnan a largo plazo. No ta tur auto ta core duro pero ya justo no por keda paga pa pecador, si coremento di auto cu velocidad halto ta e problema pone control policial na diferente dia y ora anto esnan cu ta core duro duna nan un boet basta halto. Si D.O.W. no stop di pone e drempelnan aki pronto, Aruba lo bira full un isla di drempel so riba tur caya!
3 thoughts on “E afamado verkeersdrempelnan muchu halto traha ta ocasiona daño na vehiculonan.”
-
No ta drempel ta problema. Ta e marcacion di nan falta. Verfnan cu verf illuminante pa nan ta visible tur ora.
-
D.O.W. Please pone uno na Bakval, rotonde di Marriott bai ariba.
Eynan autonan ta core hopi duro.
Berdad algun por falta marcacion of illumination, pero un auto cu ta kibra pavia di un drempel…… no ta e drempel 😎😎
-
Pone den wernetstraat hopi peliger.


text:
ARUBA TA DI NOS. Y HUNTO NOS LO HIBA ARUBA PADILANTI!
Gabinete Wever-Croes 1 a wordo instala dia 17 di November 2017. E coalicion MEP POR RED a huramenta pa hiba nos pais den e rumbo di progreso y prosperidad. Mainta tempran dia 20 di November 2017, yen di entusiasmo, Gabinete Wever-Croes a drenta Bestuurskantoor, y di biaha a constata cu e retonan pa salba nos pais lo ta grandi sin niun momento pensa cu retonan mas grandi tawata na caminda.
Desde principio, Gabinete Wever-Croes a mira e urgencia pa cuminsa sania finansas di pais Aruba y cambia e rumbo cu Aruba tawata bayendo den dje. Y hunto mester a tuma pasonan duro pa pone Aruba bek riba e rumbo di finansas saludabel. Na final di 2019, Presupuesto 2020 a worde cera cu un surplus. Esaki den menos di dos aña y despues di decisionnan dificil, basa riba un vision, sacrificio, y compromiso pa saca Aruba for di e problema financiero. Por bisa tambe cu Gabinete Wever-Croes a marca e prome Surplus den nos presupuesto despues di 12 aña. Esaki solamente por a wordo logra door di dedicacion y un maneho structural di un Gobierno serio y responsabel
Manera Aruba completo sa, e di tres aña di gobernacion no tawata ni facil ni normal. Apenas 4 luna despues cu Gabinete Wever-Croes a celebra su di dos aña di gobernacion na unda a entrega un presupuesto cu un surplus, Covid 19 a bin dal duro mundialmente. Gabinete Wever-Croes a wordo enfrenta cu e reto di mas grandi cu cualkier Gobierno di Aruba a yega di encontra. Un crisis enorme. Apesar cu ya caba e crisis financiero y economico laga atras pa un gobierno anterior iresponsabel tawata grandi, e crisis cu Covid tawata hopi mas grandi y a cuasa hopi mas daño. Sinembargo, Coalicion MEP, POR y RED, mescos cu e prome dia, ta determina pa reconstrui Aruba.
Prome Minister Evelyn Wever-Croes: “Aruba a cuminsa un etapa nobo. Un etapa pa reconstrui nos pais. Cu e mesun perseverancia y determinacion di e prome dia, hunto nos lo enfrenta tur reto, sin miedo. Nos ta den e etapa di reconstruccion, di oportunidad pa tur ciudadano, di union y speransa. Y e ser humano ta wordo poni central den tur esaki. Cu determinacion, fe, perseverancia, transparencia, trabou di ekipo y dialogo, lo construi bek nos pais pa entrega e generacionnan nos dilanti un miho Aruba. Nos a demostra caba cu hunto, den tempo di crisis, por saca nos pais for di e rumbo negativo cu nos pais tawata bayendo. Ban ta uni den e etapa aki y hunto reconstrui nos pais. Ami ta cla pa e etapa aki. Aruba ta cla pa e etapa aki. Aruba ta di nos tur y ta nos tur mester hiba nos pais padilanti”.


text:
Parlamentario mr. Juan Ady Thijsen ta consciente cu comercio di Aruba a sufri hopi e ultimo anjanan. Gobierno di AVP no a percura pa un ambiente unda comercio por florece. Alcontrario gobierno di AVP mes a bira un obstaculo grandi den caminda cu entre otro trafico pega cu camindanan kibra pero principalmente no tabata tin poder di compra y plaka no ta lora. Asina ta hopi negoshi tin cu a cera y otronan ta lucha pa sobrevivi. Ariba dje Departamento di Impuesto ta riba nan pa cobranza.
Parlamentario mr. Juan Ady Thijsen ta kere cu un y tur ta di acuerdo cu e situacion no por sigui asina y cu un mester cambio. Den e cuadra aki partido MEP lo introduci un stimulus package conteniendo varios forma di apoyo pa e comercio actual por rebiba y alavaz crea comercio nobo.
Punto di salida: Mescos Aruba mester di e clase trahado tambe Aruba mester di comercio. Aruba mester su comercio rebiba pero tambe un generacion nobo di comerciantenan local. E personanan aki por bin di studiantenan cu ta caba scol, trahado cu bon idea y kier purba den negoshi, tambe funcionarionan publico cu kier purba cu negoshi y claro nos hendenan cu ta biba den exterior y kier bin bek Aruba. Den cuadra di esaki ta ser pensa riba lo siguiente:
1. Mehora poder di compra. Lo principal ta mehora e poder di cumpra na Aruba, pasobra si e pueblo no por cumpra comerciantenan no por bende. Segun Parlamentario mr. Juan Ady Thijsen lo percura pa un maneho economico agresivo unda ta sigui promove desaroyo den turismo y pa e refineria pero alavez lo tin maneho dirigi pa amplia e cantidad di pilarnan economico. Tambe lo introduci cambionan den maneho di prijs pa un mihor desaroyo di e poder di compra. Parlamentario mr. Juan Ady Thijsen ta kere cu pa un bon canalisacion di e maneho pa stimula nos comercio ta importante pa tin un bon planning di kiko ta bai haci y con. Departamento di Asuntonan Economico ta bai hunga un rol central den esaki.
2. Elimina Burocracia: Ta conoce cu entre e momento cu bo dicidi habri un negoshi te cu bo habri bo negoshi realmente y ricibi bo prome cliente ta dura hopi y bo mester pasa den diferente procedura tanto di gobierno pero tambe otro instancianan semi gubernamental y tambe bo mester di sector priva manera ora di habri un cuenta di banco. Parlamentario mr. Juan Ady Thijsen ta kere mester bin mehoracion di esaki, no necesariamente one window ya cu cada instancia tin su exigencianan. E dunamento di informacion si por ta central.
3. Baha gasto di utilidadnan. Mescos cu e cuidadano comercio tambe ta sufri di gastonan halto di utilidadnan pesey gobierno mester traha riba baha gastonan di utilidadnan pa un y tur pues tambe pa comercio.
4. Asistencia Administrativo. Ta conoci cu hopi comerciante local tin fayonan basico den administracion di empresa mientras un bon administracion sigur lo contribui na un miho maneho di empresa. Gobierno nobo lo hiba un campanja informativo riba esaki y na unda por lo accentua esaki den proceduranan cu gobierno.
5. Financiamento. E bottleneck pa hopi empresa hopi biaha ta e finanzas pa cuminsa. Hopi hende tin bon idea di negoshi pero no tin e placa. Segun Parlamentario mr. Juan Ady Thijsen akinan e gobierno nobo lo mester ta frontrunner pa pusha pa start up loans wordo ofreci. Banconan local por participa den esaki, AIB bank y tambe lo lanta un banco di Desaroyo specialmente pa start up loans pa nos comerciantenan local existente y nobonan.
6. Cambionan den peso Fiscal. Ta conoci cu Aruba ta number uno na mundo pa obligacionan fiscal y esey claro no ta stimula un persona pa lanta negoshi. Parlamentario mr. Juan Ady Thijsen ta kere cu mester baha for di lomba di tanto trahado como comercio. Gobierno lo haya su fairshare for di entre otro e BBO. Den cuadra aki tambe gobierno lo mester crea diferente incentiva fiscal pa stimula e comercio.
7. Mehora proceduranan bancario. Parlamentario mr. Juan Ady Thijsen ta compronde cu tin actualmente varios obstaculo den nos banking sistem ora habri un cuenta bancario y tambe transaccion local y internacional no ta bai of no ta bai mes facil cu porehemplo na Merca. Claro esaki sigur ta obstaculisa continuidad di un negoshi y lo mester ser mehora.
8. Criminalidad y ambulantenan. A pasa mientras tanto 8 anja cu a priminti di combati criminalidad y resolve e problematica di adictonan ambulante. Parlamentario mr. Juan Ady Thijsen ta kere cu resolve e problemanan aki ta un prioriridad di un siguiente gobierno. Ningun negoshi lo por florece si constantemente bo ta wordo atraca, horta of molestia.
9. Mehora Comunicacion. Un sistema di Comunicacion ta essencial den e mundo moderno aki pa cualkier empresa telefoon, fax internet y Aruba mester keda al dia cu desaroyonan tanto localmente como den comunicacion cu e resto di mundo.
10. Kita miedo pa sindicalismo Parlamentario mr. Juan Ady Thijsen ta kere cu e miedo di comercio pa cu sindicalismo mester kita. Un bon sindicalismo den bo negoshi ta contribui na mehor acuerdonan y ta trece harmonia y motivacion. Akinan tambe Parlamentario mr. Juan Ady Thijsen ta kere den studia e posibilidad di ondernemersraden manera na Hulanda.
11. Stichting van de Arbeid Parlamentario mr. Juan Ady Thijsen ta kere firmemente den un Stichting van de Arbeid na unda Donjonan di empresa y representantenan di trahado ta acorda condicionan di trabao pa un temporada mas largo.
12. Reparti Gastonan social Ta conoci cu e empresario na Aruba ta carga un peso grandi den nos structura social y esaki no ta stimula negoshi. Parlamentario mr. Juan Ady Thijsen ta kere cu den cuadra di un negociacion pa mehora e productividad laboral y introduccion di mas dia di vakantieuitkering y kindertoelage pa trahado, menos ora di trabao etc. tambe lo tin espacio pa e donjo di trabao kita poco peso di e structura social di su lomba. Den cuadra aki Parlamentario mr. Juan Ady Thijsen tin pensa riba introduccion di un landsverordening op de arbeidsproduktiviteit.
13. Mehora procedura di retiro. Manera anuncia anteriormente Parlamentario mr. Juan Ady Thijsen no ta kere den haci cambio den ley di retiro ni articulo 1613x pero si Parlamentario mr. Juan Ady Thijsen ta kere den haci e periodo di procedura di retiro via comision di retiro y Director di Labor mas cortico. Segun Parlamentario mr. Juan Ady Thijsen mester tambe mas informacion pa donjonan di trabao con pa ehecuta e procedura di retiro. Lo percura pa campanjanan di informacion.
14. Mehora parkeo y trafico. Manera ta conoci gobierno di AVP mes a bira un obstaculo grandi den caminda cu entre otro trafico pega cu camindanan kibra. A bin acerca e introduccion di Aruparking y pagamento di parkeo. Parlamentario mr. Juan Ady Thijsen ta kere cu mester yega na un solucion pa e comercio no sigui perhudica y na mesun momento mantene orden den parkeo na Aruba.
15. Apoyo internacional. Parlamentario mr. Juan Ady Thijsen ta kere cu nos comerciantenan cu ta desea di subi e mercado internacional lo mester haya full sosten di gobierno. En bes di promove negoshinan di Europa y America topa cuadra manera AVP a propaganda Parlamentario mr. Juan Ady Thijsen ta kere den promove nos negociantenan pa nan haya mercado den Europa y Amerika. Den cuadra di esaki Parlamentario mr. Juan Ady Thijsen sigur lo desaroya e posibilidadnan cu e LGO Besluit ta brinda.
Parlamentario mr. Juan Ady Thijsen ta pidi e pueblo pa sigui desaroyonan di cerca y vota consciente pa nos por desaroya e comercio di Aruba. Parlamentario mr. Juan Ady Thijsen y partido MEP ta cla pa e reto hunto sin miedo.


text:
Ukrania
Ukrania ta un pais na Ost Oropa. E tin un area di 603,628 km2 ku ta hasie mesun grandi ku Fransia anto un tiki mas grandi ku e estado merikano di Teksas. Aunke un par ta bisa ku Ukrania ta e pais mas grandi di Oropa esaki no ta supporta pafo di e pais. Ukrania ta grens ku e Federashon Ruso na parti ost i nort-ost, Belarus na parti ost, Polonia, Slovakia anto Hongaria na parti west, Romania anto Moldova na parti suit-ost, anto e Laman Pretu anto e Laman di Avoz na parti sur-ost respectivamente. E kapital di Ukrania ta Kiev.


text:
KRALENDIJK — For di luna di ougùstùs ta posibel pa hasi kompra online via e wèbshòp di
Edukativo Bonaire. Edukativo Bonaire ta un kompania ku a ser lantá na 2018 ku e
intenshon pa duna guia den lesamentu i bende artikulonan pa stimulá lesamentu
serka muchanan di 4 te ku 10 aña.
Edukativo Bonaire ta ofresé diferente sorto di buki pa mucha riba nivel AVI,
kosnan di hunga i otro artikulonan edukativo ku ta motivá i duna guia na
muchanan den lesamentu.
Pa por hasi pedido, mester subi riba e website www.edukativobonaire.com i klik
riba ‘producten’ òf ‘webshop’. Esaki ta un primisia pa Boneiru kaminda ta fasilitá
mayornan pa hasi kompra di artikulonan edukativo den nan propio kas. Edukativo
Bonaire tin e sèrvisio pa entregá produktonan te na kas òf por pasa tuma e
produktonan ku a kumpra online. Den òktober ta spera di por ofresé mas produkto
di kalidat for di Hulanda.
Tambe Edukativo Bonaire ta ofresé ayudo i ta duna guia den lesamentu na
muchanan di 6 te ku 10 aña. Mayor por apliká pa medio di e website tambe i ta
traha un sita pa intake.
Edukativo Bonaire ta sigui mehorá su produktonan p’asina yuda nos muchanan di
Boneiru den nan desaroyo.


text:
31 di mart 2013 – Tabatin un tempu ku VVD i PVDA huntu no tabatin mayoria di asiento den Tweede Kamer. Awor sí nan ta forma koalishon. Kiko VVD ku PVDA tabata opiná tokante Isla i mantenshon di dje, ora nan dos huntu no tabatin mayoria den Tweede Kamer? A violá derecho humano i maneho tabata indesente, asina nan a deklará den e moshon Moties VVD2009. Den e kaso Art. 43 ta aplikabel. E aktitut di e temporada ei ta kontrastá markadamente ku esun di awor.
Comments Off on Derecho humano, art. 43, good governance: kambio di VVD i PVDA |


text:
SEPPA a mustra na Gobierno cu no por tin un NV cu bo ta 100% doño di dje y bo ta haci uzo di otro servicionan pafo, segun Edmundo Marlin di SEPPA. Mañan si cos bay malo cu post, e ora ta bisa cu post no a brinda e servicio. Abo como doño no a haci uzo di dje pasobra bo ta haciendo uzo di otro servicionan. Eynan ta mustra Gobierno diferente biaha cu e no ta bon y no ta klop. Cierto momento e parti caminda cu abo lo tin cu atende cu post pasobra bo tin cu bay subsidia post pa cierto cosnan, e mesun placa cu ta duna eyfo, por duna na post. Esey ta e posicion cu SEPPA a tuma.
Post ta den cierto dilema, segun Marlin, pero ta purbando pa mantene post riba awa, pasobra post awor aki ta e parti caminda cu Gobierno ta 100% doño di dje y tin cu percura pa post keda mantene su status como post y no uza otro servicionan pafo di post.


text:
Buenos Aires 2018News
Giannon a competi den e internacional team
E atleta a competi hunto cu USA, Peru y US Virgen Island
Bon prestacion di tri-atleta Giannon Eights den e internacional team na Buenos Aires 2018.
Den temperatura tabata 13 grado celius, e atleta Giannon Eights a participa awe diahuebs na e internacional relay hunto cu su compaƱeronan di Maryhelen Albright di USA, Naomi Espinoza di Peru y Dominic Pugliese di US Virgen Island. E evento awe a conta cu presencia di e Presidente di IOC Sr. Thomas Bach y Presidente di International Triathlon Federation, Sra. Marisol Casado Estupinan.
Mester bisa cu Giannon a bay como e number dos unda e mester a landa, core bais y finalisa cu coremento na pia. E frieu di e awa tabata bastante notable ora Giannon a sali pa despues core su bicicleta pa despues sali na pia unda e la hya poco dificultad di bisti su keds door di no por a sinti su dedenan door di e frieu.
Giannon a conta nos cu su landamento a bay bon, su tempo tabata 4.38, riba bicicleta e la sigui hunto cu e coredor top di Colombia unda e la registra un tempo di 10:24 pa despues finalisa na pia den un bon careda cu 6:42 y un tempo final di 23:11 pa tag su compaƱera di Peru cu a competi como e di tres den e relay.
E relay team di Giannon a marca un tempo di 1:35:17 bon pa un di 11 lugar overall den 16 team. Ganador a bira Europe 1 cu un tempo di 1:26:12.
Asina tambe e Triathlon a yega su final pa Giannon cu sin duda como un di esnan mas hoben di e competencia a gana experencia mei mei di tri-atletanan grandi di nan pais.
Pabien Giannon y coach Nicolaas Robert.


text:
Tur mucha mester haya educacion den un miho edificio, agradabel y sigur
Imelda Kleuterschool dialuna atardi a celebra e re-apertura di e scol na Oranjestad. Un acto solemne cu bendicion special di Pastoor Jairo Maduro. Imelda Kleuterschool a wordo habrioficialmente na september 1961 pero a opera for di 1960. Na September Imelda Kleuterschool a celebra 60 aña di existencia. E edificio a haya un renobacion cu ta mas adecuado pa nos muchanan y awe a tuma luga e re-apertura di e scol.
Prome Minister Evelyn Wever-Croes Evelyn Wever-Croes a duna un discurso na unda cu el a enfatisa e importancia pa tur mucha ricibi educacion den un edificio adecua.
“Educacion ta e arma di mas importante cu un pais tin. Despues di e crisis actual cu mundo henter ta pasando den dje, educacion lo yuda nos no solamente pa cambia sino tambe pa reconstrui mundo bek. Esaki ta conta tambe pa Aruba. Cu un miho preparacion den enseñansa, nos lo reconstrui Aruba pa un miho futuro.
Enseñansa preparatorio ta e fundeshi pa enseñansa den futuro. Ta hopi importante pa tur mucha na Aruba tin un scol cercaden nan bario cu ta brinda nan miho facilidad pa yega scol. Y awo atrobe, muchanan di Oranjestad por conta cu un scol den bario atrobe bunita renoba cu re-apertura di Imelda Kleuterschool.
Ta importante tambe pa e infrastructura, e edificio ta den bon condicion y adecua pa asina muchanan tin un bon luga pa ricibi educacion siendo un scol e di dos cas pa tanto alumno y pa maestronan. Ta p’esey tawata hopi importante pa traha ribae proyecto aki y awe a bira realidad cu Imelda Kleuterschooltin un miho luga y miho ambiente agrabel y sigur.
Innovacion tambe ta bay ta importante pasobra innovacion ta bay ta e yabi pa habri portanan den futuro. Mayoria di nosmuchanan awe, lo bay traha trabounan cu ainda no ta existi. P’esey ta importante sigui inverti den innovacion y enfoca den preparacion di maestronan pa e era digital. E cambionan nosdilanti lo bira parti importante di nos economia”, PromeMinister Evelyn Wever-Croes a duna di conoce.
Prome Minister a termina gradiciendo tur docente y mayornanpa nan dedicacion den e educacion di nos muchanan y a felicita nan cu e edificio bunita renoba di Imelda Kleuterschool.
Presente na e re-apertura tawata Parlamentarionan Edgar Vrolijk, Shailini Tromp-Lee, Jennifer Reyes y tur maestro di Imelda Kleuterschool.


text:
Recientemente, Minister di Desaroyo Teritorial, Infrastructura y Medio Ambiente, Otmar Oduber a tuma nota di un publicacion den cual comerciante Hulandes, Henk van Meekeren a declara cu e lo cuminsa importa santo blanco for di Aruba, pa asina crea un hotel nobo cu lo yama BonBini Beachclub. Esaki conforme declaracion haci di van Meekeren durante un entrevista cu RTV Noord publica dia 23 di november 2019.
Den un comunicado di prensa, Oduber kier enfatisa cu e declaracion di Van Meekeren no ta cuadra cu realidad, pa motibo cu exportacion di e santo blanco di Aruba, sin permiso, ta algo cu ta contra ley (AB 1995 GT 24). Gobierno di Aruba a tuma paso importante pa proteha e bida marino na nos Isla y na ningun momento gobierno a otorga un permiso pa exporta santo blanco di Aruba.


text:
MIRANDO E ULTIMO DESAROYONAN RONDO DI COVID -19 LANDSLOTERIJ TA POSPONE NAN PROKSIMO SORTEO
MIRANDO E ULTIMO DESAROYONAN RONDO DI COVID -19 LANDSLOTERIJ TA POSPONE NAN PROKSIMO SORTEO
Willemstad 17 di mart 2020
Ya pa algun siman kaba Landsloterij a bin ta konsientisá tantu empleadonan, pero tambe rebendedónan, riba medida di prevenshon di e vírùs COVID -19. Mirando e último desaroyonan kaminda Gobièrnu di Kòrsou a emití medidanan èkstra di prekoushon pa asina protehá i prevení mas tantu ku ta posibel ku Corona Vírùs por afektá salú di siudadanonan na Kòrsou, Landsloterij a tuma e desishon difísil pa posponé e siguiente loteria di brièchi, ku tabata plania pa tuma lugá dia 9 di aprel 2020 te un próksimo aviso.
Komo konsekuensia di e último, entrante djárason 18 di mart 2020 temporalmente ta stòp benta i trokamentu di brièchi na Kòrsou te ku un próksimo aviso pa asina garantisá salubridat di nos empleadonan, rebendedónan i klientenan. E medida aki pa posponé benta di brièchi ta bálido solamente pa e teritorio di Kòrsou. Na Boneiru, Aruba i islanan ariba e benta ta sigui normal te ora ku instansianan konserní indiká esaki.
Landsloterij ta sigui monotoria e medidanan tuma dor di Gobièrnu di Kòrsou di aserka pa asina tur kos bolbe na normalidat reanudá benta di brièchi na rebendedó i pago di premio. Tuma nota di e diferente medionan di komunikashon i plataformanan sosial pa e anunsio di e fecha nobo di e sorteo posponé plùs tur informashon adishonal tokante di benta di brièchi i pagamentu di premio.
Pa pregunta òf mas informashon por tuma kontakto ku nos entre 8.30am pa 12.30pm na 4624088, via e-mail na info@Landsloterij.org òf bishitá nos página di Facebook.


text:
Roxienne Albertina Luidens: E TA TRISTU KON NOS KE BENDE KORANT USANDO NÒMBER I POTRÈT DI HENDE SIN A TENE UN ENTREVISTA KU DOÑO DI KURPA!
Roxienne Albertina Luidens
E TA TRISTU KON NOS KE BENDE KORANT USANDO NÒMBER I POTRÈT DI HENDE SIN A TENE UN ENTREVISTA KU DOÑO DI KURPA!
E ta opvio ku ta skirbi algu den un korant sin previo tene un entrevista ku mi persona.
Mi ta RETA Korant Vigilante pa sali splika ki ora nan a papia ku mi persona!
Mi ta RETA e mener Signith Isenia i Sr. Sovien Mongen pa sali bisa ku mi persona a informá nan ku GMN a pasa sèn robes riba niun kuenta!
Ami no tei pa tilda i mustra dede riba niun hende, mi tei pa solushoná kos i pone kos kana!
Loke ami a hasi ayera pa Security Group ta lo sigiuente:
1. Invitá dos hende di e grupo pa bai den nos ofisina ku nos pa duna nan un trato HUMANO I buska pa sa kiko ta pasando;
2. Yama i pidi pa e stuk, ku no tabata kla, yega ofisina di Promé Minister;
3. Perkurá pa e stuk yega serka Promé Minister kaminda e tabata den un reunion, pafó di trabou, pa e pone su firma;
4. Perkurá pa 3 otro Minister firma e stuk, debí ku a disidí ku ta atendé e asuntu aki “op stuk”;
5. Perkurá pa e SG di e Ministerio di GMN yama e doño di e kompania ayera nochi mes, pa splika ku e stuk ta kla pa e proseso di e pago por kuminsá tuma lugà awe.
E ta jammer ku nos NO tabata den servisio ainda 4 luna pasa!
Nos tei pa sirbi i asistí kaminda mester!
Promé Minister a primintí pa intervení i nos a perkurá pa loke Promé Minister Gilmar Pik Pisas bisa ta keda ehekutá!
Awe mainta nos a haña yamada di parti Sr. Signith Isenia di e Security Group pa e yama nos danki pa loke nos a hasi. Nos ta apresiá esaki, pero a bisa e mener aki mesora, ku nos NO ta kontentu kun’é pa ku loke e la hasi riba FB. Esta di tilda nos ku nos no a yamé ainda ayera. Esaki ta motibu ku nos a opta pa sigui atendé ku su doño di trabou i laga e sigui duna informashon na su trahadonan! Nos ta atendé nèchi ku tur hende ku bini Fòrti, pero lo no akseptá ningun intenshon pa trata di pone nos den lus negativo di parti niun hende!
Mi ta un persona serio, responsabel, ku ta krea solushon i ta funshoná na “eer en geweten”.
Lo mi NO permití pa niun Medio di Komunikashon i tampoko niun persona bisa òf skirbí algu ku ami NO a bisa nan!
Si Korant Vigilante ke un entrevista ku mi persona, pidi esaki libremente, debí ku ami lo papia #sinmiedo i tambe #sinpèrmit di niun hende ora ta trata mi persona.
Ta pone mi potrèt pa algu ku a bai robes na un otro ministerio kaminda ami ta traha pa e Ministerio di AZ i no na esun di GMN. Aserká ta pone algu ku ami NO a papia ku e korant riba dje.
Nos tin di kuminsá elevá nos forma di hasi komunikashon i duna informashon na nos komunidat den e forma korekto i sinsero.
Si ke usa mi nòmber i potrèt pa haña mas bende di korant si, please, tene e entevista si ku mi persona, pa e informashon por ta korekto!
Ban purba di ta diferente, nos por mihó


text:
Union di Konsumidó Boneiru (Unkobon) ta e bònt di konsumidó aki na Boneiru.
E organisashon ta sali na interes di e konsumidónan na Boneiru en general pero en partikular di su miembronan. Danki na e aporte boluntario di ekspertonan, Unkobon a kombèrtí den un organisashon influente ku ta komuniká tantu ku diputadonan lokal komo ku dirihentenan di Hulanda. Regularmente ta reuní ku departamentunan di gobiernu lokal, ambtenarnan di ministerionan di Hulanda, direktiva di kompanianan lokal y organisashonnan soshal di Boneiru.
Direktiva di Unkobon ta konsistí di tres miembro: presidente, sekretario y un tesorero. E funshon di presidente lo ta vakante den luna di mart 2021.
Unkobon ta ofresé e siguiente oportunidat
Bo ta un persona ku kier ehersé un influënsia positivo pa duna un aporte na konsumidónan di Boneiru? Unkobon ta dunábo e oportunidat aki.
Profil
E direktor m/f ku nos ta buskando mester ta un dirihente servisial ku interes pa e komunidat boneriano y ku ta dispuesto pa boluntariamente duna su mes na e komunidat aki. E presidente mas bien ta e persona sentral y no doño di e organisashon.
• E kara di Unkobon: Komuniká fasil na papiamentu y hulandes
• E ta un representante ku por buska y mantené kontakto y ku por convensé y influenshá otro
• E ta un persona ku ta duna importansia na koperashon. Stimulando koperashon e ta trese union y entusiasmo pa krea asina espasio pa ambishon di hende
• E ta inspirá y entusiasmá hende inbolbiendo nan den vishon y desishon
• E ta un persona táktiko, operashonal y progresivo
Primi aki pa un profil kompletu di e funshon
Pa mas informashon: secretariaat@unkobon.org. Whatsapp tel: +599 7821009


text:
Laga tur loke ta spera mi ta bunita
Laga tur locual cu mi encontra na caminda ta bunita
Laga tur locual cu mi laga atras keda bunita y
Laga esakinan termina den tur buniteza.
Cado Wever.
Cu dolor na nos curason, nos ta participa fayecimento di nos ser stima:
Sra. Paula Mercedes Reyes Marin
Cariñosamente yama “Tea”
*11-01-1952 – †24-09-2021
Mayornan:
†Hilario Reyes
†Carmen Marin
Na nomber di su:
Yiunan: Ney Diaz y famia na Colombia
Adwison Diaz y famia na Venezuela
Manera yiu:
Edgar Edmar Marin
Alejandra Reyes y yiu Alison Koolman
Rumannan:
Carmen y Daniel Lugo y famia na Venezuela
†Maria Reyes na Venezuela
Gladys y Emiro Sanchez y famia na Venezuela
†Arminda Reyes y yiunan na Venezuela
Hilario Reyes y famia na Colombia
†Manuel Reyes na Venezuela
†Jesus Reyes y yiunan na Venezuela
Mary y Hubert Werleman y famia na Aruba
Ex-Casa: Edgar Marin
Ihanan:
Stephany Werleman
Juan Lugo
Rodmar Marin
Tur primo y primanan, sobrino y sobrinanan, sua y cuñanan, amgio y amiganan, conocirnan y bisiñanan.
Amiga(o)nan di cas: Rosa, Maldo, Moy, Maria, Walter, Sira, Patricia y Jana
Demas famia: Reyes, Marin, Lugo, Sanchez, Werleman, Geerman, Tromp, Dirks, Underwood, Angela, Romero, Maduro, Ras, Kellly, Gomes, Peña, Piña, Hernandez, Croes y Koolman
Condolencia lo tuma lugar na Aurora Funeral Home diabierna 8 di oktober 2021 di 7’or pa 9’or di anochi.
Ta invita pa acto di entiero cual lo tuma lugar na Misa Inmaculada Concepcion na Sta Cruz diasabra 9 di oktober 2021 di 2’or pa 4’or di atardi. Despues lo sali pa Santana Central Sabana Basora.
Disculpa nos si den nos tristesa nos por a lubida algun famia of conocir.


text:
ORANJESTAD, Aruba 14 augustus 2020
Despues di 11 dia cu e brote di Covid-19 a cuminsa aki na Aruba. Awe segun protocol nobo por a cuminsa duna autorisacion na algun persona pa sali di isolacion y registranan riba lista di esnan recupera.
Awe un total di 49 persona mas a recupera y di e forma aki Aruba ta cuminsa riba e caminda di recuperacion atrobe.
Mientrastanto pa loke ta casonan nobo 79 persona a test positivo.
E instruccion ta pa comunidad sigui cumpli cu e medidanan di proteccion y higiena na tur momento.